text:
Iscanu (capufilera)
Sàbadu 24 de freàrgiu 2018 a sas chimbe de sero (h 17,00) in su teatru "Nonnu Mannu" de Iscanu s'at a fàghere su cunvegnu intituladu «"Impara.mi su sardu ca ando mègius in iscola". Su profetu de su bilinguismu pro sos pitzinnos minores», chi at a faeddare de s'importàntzia de imparare su sardu a sos pitzinnos, faghende riferimentu a sos istùdios de linguìstica acuisitzionale e a s'esperièntzia de sas iscolas de Pianalza e Montiferru chi giai dae carchi annu ant inseridu sa limba sarda in sas atividades curricolares issoro, impreende a fitianu finas sos libreddos didàticos aprontados dae s'Ufìtziu Limba Sarda.
Su reladore de su cunvegnu at a èssere Antoni Nàtziu Garau, espertu de didàtica de su sardu.
Mastros, genitores e chie totu est interessadu a s'argumentu sunt invitados a partetzipare.
In s'ocasione, sos corsistas chi ant partetzipadu a sos cursos de formatzione ant a retzire sos atestados.
Pro chie at partetzipadu a su cursu pro animadores chi amus fatu in Iscanu su 13 de nadale 2015 (e pro chie totu tenet praghere de lu visionare) publicamus in versione Pdf su materiale proietadu sa die in Power Point.
Sunt una sèrie de cussìgios de base pro imparare a fàghere sos animadores de pitzinnos minores. Cun s'augùriu a totus de nde tènnere profetu bonu.
Su file si podet iscarrigare dae inoghe.
"PreSelfie": cuncursu pro su presèpiu prus bellu
Sos voluntàrios de su Servìtziu Tzivile de Iscanu bandint unu cuncursu pro su presèpiu iscanesu prus bellu.
Chie totu cheret partetzipare si devet fàghere unu "selfie" ('auto-iscatu') in dae in antis de su presèpiu, o bi devet pònnere a costàgiu unu cartellu iscriende·bi "#PreSelfie2015.
Sas fotografias cherent mandadas in messàgiu privadu a sa pàgina Facebook "I Giovani a Scano SCN" intro de su 22 de su mese de nadale.
Sos binchidores ant a èssere duos: su prus votadu dae sa Giuria e su prus votadu cun sos "like" ('m'agradat') in Facebook.
Presentada de sa Grammàtica de sa Limba Sarda Comuna de B. Porcheddu
S'Ufìtziu de sa Limba Sarda tenet su praghere de invitare a partetzipare a sa presentada de sa Grammàtica de sa Limba Sarda Comuna, de Bartolomeo Porcheddu, chi s'at a fàghere chenàbura 11 de nadale 2015 a sas bator e mesa de sero (h 16,30) in s'àula de su Cussìgiu de su Comune de Iscanu.
At a èssere presente s'autore.
Cursu pro animadores de pitzinnos minores
S'Ufìtziu Limba Sarda est aprontende una die de formatzione pro animadores de pitzinnos minores.
S'atividade, finantziadu cun su dinari de sa Lege 482/1999 (annualidade 2012) e contivigiada dae sa sotziedade cooperativa "L'Altra Cultura", cheret dare trastos de traballu a chie totu traballat cun pitzinnos minores e cheret imparare tècnicas de animatzione, cun atentzione particulare a s'animatzione in limba sarda.
Mastru de su cursu, chi s'at a fàghere domìniga 13 de nadale in su Tzentru Giòvanos, at a èssere Antoni Dettori, espertu de animatzione teatrale e de arteterapia.
Sos oràrios sunt sos chi sighint:
h 9,00: registratzione de sos partetzipantes
h 9,30: comintzu de sos traballos (parte teòrica e parte laboratoriale)
h 13,00: pràngiu
h 15,00: traballos de grupu
h 16,00: dibàtidu e concruos.
Chie est interessadu a partetzipare devet cumpilare su mòdulu de adesione e lu cunsignare a s'Ufìtziu Protocollo de su Comune de Iscanu intro de lunis 07/12/2015.
Cursu de cantu a chitarra
Pro sos amantiosos de sa mùsica traditzionale sarda, s'assessoradu a sa Cultura de su Comune de Iscanu est organizende unu cursu de cantu a chitarra.
Sa presentatzione s'at a fàghere mèrcuris 25 de santandria a sas 6 e mesa (h 18,30) in s'àula de su Consìgiu, paris cun su mastru Daniele Giàllara chi est una de sas personalidades prus autorèvoles in custu campu a dies de oe.
Giàllara (cuglieridanu, leva 1977) mancari giòvanu tenet una reputatzione manna in su mundu de sos cantadores a chitarra. Fìgiu de arte (su babbu Pedru cantaiat a chitarra in sos tzìrculos de emigrados de Torino) est cantende dae cando teniat trèighi annos e at giai publicadu paritzos cd.
Comintzant sos cursos de formatzione pro su 2015 (adesiones intro de su 30 de custu mese)
S'Ufìtziu Limba Sarda est ativende in Bosa e in Iscanu sas atividades de formatzione pro su 2015 (finantziadas dae sa L. 482/1999 annualidade 2012).
A sos cursos bi podet partetzipare dipendentes comunales, amministradores e uditores esternos dae totu sos Comunes chi ant aderidu a su progetu, e tocat a dare adesione cumpilende su mòdulu e cunsignende·lu a s'Ufìtziu Protocollo de su Comune de Iscanu o de Bosa intro de su 30/10/2015.
Su cursu l'at a fàghere su sig. Antoni Nàtziu Garau, e at a tratare de custos argumentos:
- Faeddare, iscrìere, lèghere: règulas e trassas pro su tramudu de sa limba sarda dae s'oralidade a s'iscritura;
- Ortografia de sa limba sarda, chistiones morfo-sintàticas de su sardu, chistiones terminològicas e tradutològicas;
- Interlinguìstica sardu-italianu: calidades e formas de s'ammisturu.
Pro partetzipare non si pagat nudda.
Sas letziones s'ant a fàghere in sas datas e in sos oràrios chi sighint:
Bosa:
lunis 09/11/2015 h 15,00-18,00
lunis 16/11/2015 h 15,00-18,00
lunis 23/11/2015 h 15,00-18,00
lunis 30/11/2015 h 15,00-18,00
lunis 07/12/2015 h 15,00-18,00
lunis 14/12/2015 h 15,00-18,00
semper in sa sala cunferèntzias de sa biblioteca
Iscanu:
mèrcuris 04/11/2015 h 15,00-18,00
mèrcuris 11/11/2015 h 15,00-18,00
mèrcuris 18/11/2015 h 15,00-18,00
mèrcuris 25/11/2015 h 15,00-18,00
mèrcuris 02/12/2015 h 15,00-18,00
mèrcuris 09/12/2015 h 15,00-18,00
semper in s'àula de su Consìgiu de su Comune.
Iscàrriga sa locandina e su mòdulu de adesione.
Atividade de animatzione pro sos pitzinnos
Alkenoè (assòtziu de promotzione sotziale) aparitzat pro domìniga 6 de cabudanni una sèrie de atividades de animatzione, espressivas e ambientales pro agiudare sos pitzinnos a bogare a campu sa creatividade issoro.
Sa cuota pro partetzipare est de 5 èuros e dat sa possibilidade de tènnere sa tèssera. Sos pitzinnos cherent acumpangiados dae unu mannu.
Pro s'informare mègius si podet telefonare a su nùmeru 349-1732862, o iscrìere a alkenoe.iscanu@gmail.com.
"RocKas Independent Festival" 2015
Sàbadu 22 de austu dae sas 7 de sero (h 19,00) in Sant'Antiogu de sas Benas s'at a fàghere sa de VII editziones de "rocKas Independent Festival".
Ant a partetzipare 7 artistas: River Of Gennargentu (Su Scannu special ed.); Beeside (Su Scannu special ed.); Ally&Barny; The Erotik Monkey; Dealma; Sitikitikis; Baruc&Dani Garzia dj set.
"RocKas" naschet in su 2009 dae un'idea de unu grupu de amigos, cun s'intentu de valorizare su territòriu pro mesu de su traballu volontàriu de sos giòvanos. Non tenet isponsor o finantziamentu esternu (foras de unu contributu econòmicu de su Comune) e non si pagat nudda pro intrare.
In su 2011 custa fòrmula de organizatzione de eventos est istada istudiada finas in una tesi de làurea ispetzialìstica in economia manageriale intitulada "Skills and creativity to manage events", fata in s'universidade de Casteddu.
Sas mallieddas de "rocKas" si podent prenotare telefonende a su nùmeru 347-8066013 (Antioco).
Unu cursu de agricultura sinèrgica
Alkenoè (assòtziu de promotzione sotziale) organizat unu cursu pro faeddare de agricultura sinèrgica, est a nàrrere de agricultura chi no isfrutat sa terra ma nde rispetat sos ritmos. Custu permìtit de tènnere incùngias prus bundantes, mantenet sanas sas prantas sena interventos chìmicos, faghet prus fèrtile sa terra sena la cuntzimare.
Ant a fàghere de mastros Luca Tinaglia e Claudia Zan, chi ant a pònnere a disponimentu s'esperièntzia issoro in letziones teòricas e pràticas.
Chie cheret partetzipare podet telefonare a su nùmeru 349-1732862 o iscrìere a alkenoe.iscanu@gmail.com.
Non b'at cuota de adesione ma est agradèssida un'oferta, ognunu a tenore de su chi podet dare.
Pro nd'ischire de prus si podet intrare in sa pàgina Facebook de s'eventu.
Laboratòrios creativos pro pitzinnos e genitores
Su 7 de austu in sa pineta de "Santu Giolzi" s'Assòtziu Alkenoè paris cun s'Assòtziu A.I.S.E.C. - (Associazione italiana socio-educatori per la cooperazione) organizant una die pro pitzinnos e genitores.
Su programma previdit:
h 10,00-11,00: "Pittori in erba" (su mundu de Kandinskij in unu laboratòriu aparitzadu dae A.I.S.E.C.).
h 11,30-12,30: "Storie di stoffa" (imbentare contos movende dae iscàmpulos de roba betza - a cura de Alkenoè).
h 17,00-19,00: "Nel verde" (atividades creativas de tantos tipos pro connòschere mègius sa natura).
Pro partetzipare tocat a fàghere su tesseramentu a s'Assòtziu Alkenoè (5 èuros), e bi cheret sa liberatòria firmada dae unu mannu.
Pro cale si siat informatzione in prus si podet telefonare a su nùmeru 349-1732862, iscrìere a alkenoe.iscanu@gmail.com o si cullegare a sa pàgina Facebook de s'eventu.
"Panes e Funtanas" - 5° editzione
Domìniga 26 de trìulas in Sant'Antiogu de sas Benas (Iscanu) s'at a fàghere sa de 5 editziones de sa sagra "Panes e Funtanas" organizada dae sa Pro Loco.
In unu logu friscu, prenu de àrbores e de abba bundante, s'ant a pòdere assagiare màndigos tìpicos fatos cun pane iscanesu. Su menu de ocannu previdit:
- Pane incasadu (pane ladu cun bagna de tomata e casu "pilotu", est a nàrrere casu de berbeghe);
- Pane frissu in petza imbinada (pane de chivàrgiu e petza de porcu posta in binu nieddu);
- Pane doradu (pane de tzichi infustu in oos e frissu);
- Pabassinos antigos;
- Binu, abba o àtera bìbita.
Su menu cumpletu costat 10 èuros e non b'at bisòngiu de lu prenotare.
A sero b'at ballos e non podent mancare sos esposidores de produtos artesanos e de enogastronomia.
Pro informatziones podides telefonare a su nùmeru 346-9401834 o intrare in sa pàgina Facebook de s'eventu o in su situ de sa Pro Loco.
Programmatzione culturale pro s'istiu 2015
Comintzat cras, cun sa manifestatzione "Cantande a s'iscanesa", sa programmatzione culturale de s'istiu iscanesu.
Sa programmatzione est coordinada e patrotzinada dae s'assessoradu a sa Cultura e bidet impignados, comente ogni annu, giòvanos e betzos in una sèrie de atividades chi aunint sa memòria istòrica a sa mùsica rock e a sas sagras de màndigos tìpicos de Iscanu. Est forte sa gana de istare paris e de fàghere comunidade, trasmitende a sos giòvanos sa memòria culturale de sa bidda.
Cras sero ant a cantare su Cuncordu Iscanesu, Sas Bator Colonnas e su Cuncordu Olèa.
Su calendàriu cumpletu de sas manifestatziones si podet iscarrigare dae custu link o bìdere in sa pàgina Facebook de s'eventu.
Contos a lughe de luna in unu logu incantadu
Cheres fàghere un'escursione diversa, chi pòngiat paris natura, cultura e sa maja de contos a lughe de luna? Lu podes fàghere partetzipende a "Racconti sotto la luna", eventu aparitzadu dae su grupu "Barbarighinu" de Iscanu pro su 4 de trìulas 2015.
S'atopu est a sas 6 e mesa (h 18,30) in sa Pro Loco; dae inie si movet pro andare a Leari (mt. 847), ognunu in màchina sua. Dae Leari si andat a pee a Sa Roca Traessa (mt. 800), logu de bellesa ispantosa in ue su narradore at a contare contos antigos tramandados dae babbu in fìgiu. Si torrat a bidda a mesanote (h 24,00).
Pro partetzipare si pagat 15 èuros, e cun 8 èuros in prus si podet tènnere sa chena.
Pro prenotare tocat a telefonare a su nùmeru 3478066013 (Antioco) o a mandare una mail a s'indiritzu barbarighinu@prolocoscano.it intro de su 2 de trìulas 2015.
Pro nd'ischire de prus cullega·ti a sa pàgina Facebook de Barbarighinu.
Cunferèntzia pro ammentare a sos mortos de sa Gherra Europea
Cras, sàbadu 20 de làmpadas, a sas 6 de sero (h 18,00) in su teatru "Nonnu Mannu" s'at a fàghere sa cunferèntzia intitulada "La guerra del 1915-1918: il ritrovamento delle tombe dei caduti scanesi".
At a faeddare su dot. Tino Melis, espertu de s'argumentu.
Totu sa populatzione est invitada a partetzipare.
Est iscanesa sa protagonista de "Iskìda", film de Anthony LaMolinara
Sunt comintzadas sas ripresas de su film "Iskìda de sa terra de Nurak", produtzione sardu-americana ispirada a sa trilogia fantasy de Andrea Atzori (Condaghes 2013-2014) chi at apassionadu su Prèmiu Oscar Anthony LaMolinara.
Sa trilogia narat sos contos de Nurak, logu incantadu de sa Sardigna nuràgica, in ue istat Iskìda paris cun su cane suo.
Sa protagonista, Veronica Obinu, tenet 17 annos, est iscanesa e fìgia de arte: su babbu e sa mama, difatis, sunt sos fundadores de sa cumpangia teatrale Elighelande, chi dae prus de vinti annos faghet ispetàculos teatrales in limba sarda.
In su cast b'at atoras che Clara Murtas e Caterina Murino, paris cun atores non-professionistas seberados intre Casteddu, Ulìana e Aristanis.
Sas ripresas esternas de su promo las ant a fàghere in Torre Argentina (Bosa), in sos buscos de Iscanu e in sa Giara de Setzu.
Pro nd'ischire de prus leghe sos artìculos de Bentos, de Cagliaripad e de SardiniaPost.
Su depòsitu ùnicu de iscòrias radioativas - Cunvegnu de informatzione
Giòbia 21 de maju a sas 9 de sero (h 21,00) in su teatru "Nonnu Mannu" s'at a fàghere unu cunvegnu de informatzione pro chie cheret connòschere mègius sa chistione relativa a su depòsitu ùnicu de iscòrias radioativas.
Essende chi sa Sardigna est mentovada comente unu de sos logos prus adatos a nch'interrare 75 mìgia metros cubos de iscòrias, in custu atopu amus a resonare subra de s'argumentu, de sos perìgulos chi nde naschent e de comente chircare de bi parare fronte.
In su cunvegnu ant a faeddare duos membros de su Coordinamentu Comitados NONUCLE-NOSCORIE: Nicola Culeddu (chircadore de su CNR ispetzializadu in seguresa alimentare e chìmica ambientale) e Bustianu Cumpostu (ingegneri e gherradore indipendentista).
Seis totus invitados a partetzipare e a passare boghe.
Presentada libru de Antiogu Cappai-Cadeddu
Domìniga 8 de martzu a sas 6 de sero (h 18,00) in su Teatru "Nonnu Mannu" de Iscanu s'at a fàghere sa presentada de su romanzu Max Havelaar de Eduard Douwes Dekker (pseudònimu Multatuli), bortadu in sardu dae Antiogu Cappai-Cadeddu.
Custu libru est su prus importante de sa literadura olandesa, e denùntziat sos abusos de su domìniu coloniale olandesu in s'atuale Indonèsia.
Antiogu Cappai-Cadeddu, iscanesu. at bìvidu in Olanda pro vinti annos e custu est su segundu romanzu chi bortat in sardu dae s'olandesu.
In "Dialogo" faeddant de nois
In s'ùrtimu nùmeru de "Dialogo" (giornale de sa Diòtzesi de Alghero-Bosa) at essidu unu bellu artìculu chi faeddat de s'atividade de s'Ufìtziu Limba Sarda de Iscanu.
S'artìculu, iscritu dae Mariangela Brisi, mentovat in manera particulare su cursu de inglesu fatu custu atòngiu dae su dotzente Austinu Sanna, ca custa initziativa at ispantadu sa gente pro sa novidade de sa veicolarizatzione in sardu. Chie lu cheret lèghere lu podet iscarrigare dae custu link.
In custu blog amus tratadu de su cursu de inglesu in duos artìculos chi podides lèghere inoghe e inoghe pro nd'ischire de prus e pro iscarrigare su materiale didàticu e sos esertzìtzios.
Pro intrare in su situ de "Dialogo" bos podides cullegare a su link http://www.dialogoweb.it/.
Cursu de inglesu. Materiales de iscarrigare
Publicamus su materiale didàticu impreadu in sas letziones de inglesu chi amus fatu in sos meses de santandria-nadale de su 2014.
Sas ischedas, aprontadas dae su mastru Austinu Sanna chi at fatu su cursu, tratant sos argumentos de base pro imparare a comunicare in inglesu: su verbu èssere, s'istrutura de sa frase, sos pronùmenes personales, sos agetivos possessivos. Pro onni argumentu agatades finas sos esertzìtzios cullegados, leados dae unu libru de inglesu pro printzipiantes.
Podides iscarrigare su materiale dae sos link postos in fatu pro bos esertzitare in domo, in s'isetu de torrare a fàghere su cursu àteras bortas.
Cuntzertu de Nadale e ispetàculu musicale pro pitzinnos
Su "Nadale iscanesu" sighit cun sas manifestatziones de sàbadu 3 e domìniga 4 de ghennàrgiu.
Sàbadu 3 a sas 6 e mesa de sero (h 18,30) in sa crèsia parrochiale sa Corale iscanesa presentat su Cuntzertu de Nadale, cun sa partetzipatzione de su Coro polifònicu de Silanos e de sa Band M.&M.
Domìniga 4 a sas 5 e mesa de sero (h 17,30) in su teatru Nonnu Mannu de Iscanu s'at a fàghere s'ispetàculu musicale intituladu "Nell'isola della felicità. Tra angeli e diavoli", aparitzadu cun iscopu benèficu dae sas delegadas de sas Missiones pro sa Santa Infanzia.
Seis totus invitados a partetzipare!
Iscanu - Tinnura - Tresnuraghes - Teatrinos de Nadale in limba sarda in sas iscolas de s'infàntzia
Ischimus chi su prus de sos pitzinnos, a dies de oe, sunt pesados in italianu ca oramai s'est pèrdida sa "trasmissione intergeneratzionale" de sa limba sarda, e duncas est pretzisu de rimediare ca si nono dae inoghe a pagos annos sa limba sarda nch'est ispèrdida! Sa mègius cosa diat èssere de torrare a faeddare in sardu a sos pitzinnos in domo, in iscola e in totue, a manera chi l'imparent e la faeddent gasi comente faghent cun s'italianu, s'inglesu e totu sas àteras limbas chi si cherent. In prus b'at de nàrrere chi sa chirca iscientìfica a livellu internatzionale, in particulare sos istùdios chi est faghende Antonella Sorace, professoressa de Linguìstica Acuisitzionale in s’Universidade de Edimburgo, narant chi sos pitzinnos chi connoschent prus de una limba sunt prus abbistos, imparant mègius sas àteras limbas e andant bene in iscola, a s’imbesse de su chi pensat calicunu! E custu lu naraiat finas Maria Teresa Pinna Catte, annos a como, in un’òpera de importu mannu chi s’intìtulat “Educazione Bilingue in Sardegna”. Pro tantu s'Ufìtziu de sa Limba Sarda, cun s'apògiu de sos Comunes e de sas iscolas de s'infàntzia, at fatu una sèrie de laboratòrios de limba in sas iscolas de s'infàntzia de Iscanu, Tinnura e Tresnuraghes, traballende cun unos chentu pitzinnos in totu. Sos laboratòrios sunt finidos cun su teatrinu de Nadale "Cando est nàschidu Gesùs" chi sos pitzinnos sunt presentende pròpiu in custas dies in sas iscolas.
Sa Pro Loco organizat sa chena de s'ùrtimu note de s'annu
S'ùrtimu note de s'annu, si cherides chenare bene e in bona cumpangia, podides dare adesione a sa chena organizada dae sa Pro Loco de Iscanu in su locale "La Pineta".
Su menu est licàntzu ('appetitoso'): antipastos de paritzos tipos; malloreddos cun ghisau e antunnu; frègula cundida cun crustàceos; angione a cassola cun cartzofa; gamberones cun brandy; insalada; dessert; cafè e digestivos e (non b'at de lu nàrrere!) ispumante pro festare s'annu nou.
Pro dare allegria b'at a èssere sa mùsica de sos 70beat.
Sa cuota de adesione est de 45 èuros pro sos mannos e 25 pro sos pitzinnos (in alternativa si podet tènnere su "Menu bambini" pro 15 èuros). Sos pitzinnos finas a 5 annos non pagant nudda.
Sas adesiones cherent dadas intro de su 24 de nadale telefonende a su nùmeru 346-9401834.
Calendàriu cursu de inglesu
Si dat a ischire chi su cursu de limba inglesa s'at a fàghere in sas datas e in sos oràrios chi sighint:
giòbia 20/11/2014 h 17,00-19,00
giòbia 27/11/2014 h 17,00-19,00
giòbia 04/12/2014 h 17,00-19,00
giòbia 11/12/2014 h 17,00-19,00
giòbia 18/12/2014 h 17,00-19,00
semper in s'àula de su Cussìgiu de su Comune de Iscanu.
A chie cheret otènnere s'atestadu li racumandamus sa màssima puntualidade ca est permìtidu ebbia su 20% de assèntzias e sos tutor ant a marcare s'ora de intrada e s'ora de essida.
Partit su cursu (gratùitu) de inglesu pro printzipiantes
Su Comune de Iscanu paris cun s'Ufìtziu Limba Sarda organizant unu cursu de inglesu pro printzipiantes.
Su cursu (veiculadu in sardu) est finantziadu dae s'Amministratzione comunale e at a comintzare in su mese de santandria de su 2014.
Chie partètzipat non pagat nudda e at a otènnere un'atestadu finale.
Chie est interessadu podet dare s'adesione in s'Ufìtziu Anàgrafe de su Comune (sig. Piero Flore) intro de lunis 17 de santandria, cumpilende su mòdulu de iscritzione.
Su romanzu olandesu prus connotu bortadu in sardu dae Antiogu Cappai Cadeddu
Su romanzo olandesu prus importante de onni tempus dae oe si podet lèghere finas in limba sarda pro more de sa bortadura fata dae Antiogu Cappai Cadeddu.
Iscanesu, professore de Lìteras in pensione, Cappai Cadeddu at bìvidu in Olanda pro vinti annos e custu est su segundu romanzu chi bortat in sardu dae s'olandesu.
Su primu, Gosos e tribbulias de unu massaju de s'autore fiammingu Felix Timmermans, narat sos contos de su massaju Wortel chi a betzesa ammentat su bellu e su feu de sa bida sua.
Custu ùrtimu traballu, imbetzes, est sa bortadura de su romanzu Max Havelaar de Eduard Douwes Dekker (pseudònimu Multatuli), su prus importante de sa literadura olandesa, chi denùntziat sos abusos de su domìniu coloniale olandesu in s'atuale Indonèsia.
Su libru si podet comporare in totu sas librerias printzipales de Sardigna, in sos istangos de Iscanu e si podet finas ordinare online incarchende in custu link.
A pustis de sa publicatzione a puntadas de su romanzu "Sa 'inza frorida de Nostru Signore" in su giornale "Dialogo", Cappai Cadeddu in su 1999 at publicadu su poema Biazu a Sardigna (difesa apassionada de s'identidade sarda) e in su 2002 sa chirca sòtziu-linguìstica Un condannato a morte che gode di ottima salute (lo stato della lingua sarda nella comunità di Scano Montiferro), chi si podet iscarrigare dae custu link.
In ue sunt interrados sos mortos de sa Gherra europea?
Sàbadu 8 de santandria a sas 6 de sero (h 18,00) in su teatru "Nonnu Mannu" s'at a fàghere una cunferèntzia pro ammentare sos mortos de sa Gherra europea. Su dot. Tino Melis, espertu de s'argumentu, at a faeddare de sas chircas suas e de comente apat agatadu su logu in ue sunt interrados sos iscanesos mortos in su 1915-1918.
Totu sa populatzione est invitada a partetzipare.
Cursu de alfabetizatzione in limba sarda - Oràrios
Si dat a ischire chi sos cursos de alfabetizatzione in limba sarda s'ant a fàghere in sas datas e in sos oràrios chi sighint:
Iscanu:
martis 04/11/2014 h 16,00-18,00
martis 11/11/2014 h 16,00-18,00
martis 18/11/2014 h 16,00-18,00
martis 25/11/2014 h 16,00-18,00
semper in s'àula de su Consìgiu de su Comune
Bosa:
mèrcuris 05/11/2014 h 15,30-17,30
mèrcuris 12/11/2014 h 15,30-17,30
mèrcuris 19/11/2014 h 15,30-17,30
mèrcuris 26/11/2014 h 15,30-17,30
semper in sa sala cunferèntzias de sa biblioteca.
Deva organizat e bois festades
Bos devides cojuare e seis disisperados ca non tenides tempus pro organizare? Non b'at problema: como de s'organizatzione si nde podet incarrigare unu wedding planner, est a nàrrere unu pianificadore de isposòrios. S'azienda Deva de Iscanu, pro esempru.
Narant chi sos giòvanos non tenent initziativa, ma amus iscumproadu bortas meda chi no est beru: Giorgia Piludu, mancari giòvana, at postu in èssere un'idea chi pro custa zona de Sardigna est noa.
Forte de un'esperièntzia de prus de deghe annos in su setore floreale, at partetzipadu a cursos pro floral designer ('mastru de arte floreale') e pro wedding planner in Casteddu, in Roma e in Milano e at ativadu custu servìtziu cun grinta e cuntentesa manna.
Deva organizat eventos de onni tipu, dae sas festas de cumpleannu a sos isposòrios chi sunt sa parte printzipale de su servìtziu, ocupende·si de onni detàlliu (dae su ristorante a sos bestires a su servìtziu de baby sitting a su postale pro sos invitados) e dende unu servìtziu articuladu chi podet èssere cumpletu dae sa A a sa Z o miradu a carchi setore ebbia.
Dae in ue naschet su nùmene "Deva"? "A mie m'est semper agradadu su mundu de sas fadas - narat Giorgia - e pro cussu apo seberadu su nùmene de sa dea hindu de sa luna, pro dare a sos eventos chi organizo unu pagu de magia".
De custa manera sa parte prus pesante de sas preparativas si la càrrigat chie organizat, e a sos isposos lis abarrat sa parte prus bella: detzìdere ite fàghere e si godire sa festa.
Pro nd'ischire de prus bos podides cullegare a su situ de Deva o a sa pàgina Facebook sua.
Su vìdeu de su cuntzertu "rocKas in Campu" fatu in su casteddu betzu de Cùglieri
Pro chie no l'at ancora bidu, publicamus inoghe su vìdeu de su primu cuntzertu "rocKas in Campu" fatu dae sos "Whiu Whiu!!" (unu de sos grupos sardos prus connotos) in su casteddu betzu de Cùglieri.
Su vìdeu, nàschidu dae unu progetu de s'eticheta musicale indipendente "rocKas", est una manera noa de fàghere promotzione a su territòriu cun sa mùsica. Chie lu cheret abbaidare podet incarcare inoghe.
Pro si pònnere in comunicatzione cun Antiogu Milia (presidènte de s'Assòtziu e ideadore de su progetu) tocat a telefonare a su nùmeru 347-8066013 o mandare una e-mail a s'indiritzu info@rockas.it.
Partit su Cineclub de sa Pro Loco
Sa Pro Loco de Iscanu invitat a totus a partetzipare a su Cineloco (Su Cineclub de sa Pro Loco) chi s'at a fàghere onni domìniga in su teatru Nonnu Mannu.
S'inauguratzione est domìniga 19 de santugaine. A sas 5 e mesa (h 17,30) si faghent sas tèsseras e a sas 6 e mesa (h 18,30) incomintzat sa proietzione.
Sa Pro Loco comùnicat chi sa tèssera pro sos mannos costat 10 èuros e pro sos pitzinnos (chi tèngiant prus de 6 annos) 5 èuros; chi sa prima proietzione non si pagat e dae sa segunda si pagat 2 èuros; chi sos pitzinnos chi tenent prus pagu de 12 annos devent andare acumpangiados dae unu mannu.
Comintzant sos cursos pro imparare a iscrìere in sardu
Sos Comunes de Bosa e de Iscanu sunt ativende sos cursos de alfabetizatzione pro chie cheret imparare a iscrìere in sardu.
Sos cursos s'ant a fàghere in su mese de santandria, bi podet aderire partetzipantes dae totu sos Comunes de s'Unione Pianalza-Montiferru e s'adesione cheret dada a sos referentes intro de lunis 27.10.2014.
Pro chi sos cursos si fatzant tocat a tènnere nessi 15 adesione pro onni cursu.
Iscàrriga sa locandina e su mòdulu de adesione pro su cursu de Bosa.
Iscàrriga sa locandina e su mòdulu de adesione pro su cursu de Iscanu.
Essit su vìdeu de "rocKas in Campu" fatu in su casteddu betzu de Cùglieri
Martis 14 de santugaine a sas 11 de mangianu in totu sos canales de s'eticheta "rocKas" e in su situ de su Comune de Cùglieri at a essire su vìdeu de su primu cuntzertu "rocKas in Campu", chi bidet su grupu "Whiu Whiu!!" (unu de sos grupos sardos prus connotos) esibende·si in sa punta de su casteddu betzu de Cùglieri.
Ite est su progetu "rocKas in Campu"? Est un'idea de s'eticheta musicale indipendente "rocKas" de Iscanu, chi proponet a sos Comunes sa promotzione de su patrimòniu culturale e paesagìsticu faghende cuntzertos in sos logos prus bellos e rapresentativos de su territòriu nostru.
Antiogu Milia, presidènte de s'Assòtziu e ideadore de su progetu, ispiegat chi "rocKas in Campu" cheret aunire sa promotzione de su patrimòniu culturale a una comunicatzione musicale noa e moderna fata però in sa limba istòrica de Sardigna: su sardu.
Sa novidade de custu progetu est pròpiu chi totu su materiale promotzionale est fatu in limba sarda, e custu mustrat chi sos giòvanos, cando si bi ponent, sas cosas las faghent bene finas in custu setore.
Pro ischire in cales canales essit su vìdeu leghe su comunicadu de imprenta
Escursione a "Sa Patada"
In Iscanu domìniga 21 de cabudanni s'at a fàghere s'escursione a "Sa Patada", chi cheret èssere unu momentu de cundivisione e de festa pro sos iscanesos e pro chie totu bi cheret partetzipare.
Si movet a sas 8 dae Carrera de Crèsia e a mesudie (h 12,00) si faghet sa Missa in "Sa Roca Traessa". A pustis b'at a èssere su gustu a base de berbeghe a buddu pro totu sos chi bi sunt.
A su sero, chie nde tenet praghere podet andare a bìdere sas grutas de sos Tedescos in "Sa Patada Cunzada" (m. 960).
Pro partetzipare e pro mandigare NON SI PAGAT NUDDA e seis totus invitados a custa die de festa.
"Mùsica Buena": unu biàgiu pro fàghere istare bene su coro
Chenàbura 29 de austu a sas 9 e mesa de sero (h 21,30) in su teatru "Nonnu Mannu" s'at a fàghere su cuntzertu "Musica Buena".
Est unu biàgiu peri sas istasiones de sa vida: su beranu frorende in sas poesias de Tom Jobim; s'istiu chi iscòpiat in sos ammentos de Bruno Martino e in su tangu de Astor Piazzolla; sa malinconia durche de s'atòngiu in su swing frantzesu; su sonnu fungudu de s'ierru in sa mùsica de autore italiana... e finas sa meravìgia de un'istasione chi no esistit, in sa mùsica "de contaminatzione".
"Mùsica Buena" cheret èssere unu biàgiu pro fàghere istare bene su coro.
Anna Mulazzi (boghe) at a èssere acumpangiada dae su bassista Daniele Bagni.
S'intrada est lìbera e non si pagat nudda.
"Panes e Funtanas" IV editzione
Domìniga 24 de austu in Iscanu (loc. Sant'Antiogu "de sa benas") s'at a fàghere sa de IV editziones de "Panes e Funtanas", sagra de màndigos iscanesos fatos cun su pane organizada dae sa Pro Loco e patrotzinada dae su Comune.
Ite si màndigat ocannu? Su menu est custu:
"Pane incasau" (pane ladu cun bagna de tomata);
"Pane frissu in peta imbinada" (chivàrgiu cotu in sa petza posta a modde in su binu);
"Pane dorau" (pane de tzichi passadu in oos e frissu);
"Pabassinos antigos" (durche cun nughe e pabassa);
Binu o abba (o àtera bìbita).
Sa sagra comintzat a ora de mesudie (h 12 dae pagu prus a mancu), non b'at bisòngiu de prenotare e su menu cumpletu costat 10 èuros.
A su sero, chie cheret podet partetzipare a sa novena de sant'Antiogu (sa festa ocannu s'at a fàghere sa prima die de cabudanni).
Pro cale si siat crarimentu si podet telefonare a su nùmeru 346-9401834 o abbaidare in su situ www.prolocoscano.it.
Iscàrriga sa locandina
Pro ischire comente imbàtere a Sant'Antiogu leghe s'artìculu de "LaPlanargia.net"
Rock e limba sarda in su cuntzertu ROCKAS
Cras 9 de austu in Iscanu (loc. Sant'Antiogu de sas benas) s'at a fàghere su Festival de mùsica indipendente Rockas organizadu dae sos giòvanos, chi ocannu est imbàtidu a sa de 6 editziones.
Sas band de ocannu sunt:
ONESLASHFIVE dae Iscanu
SUNSWEET BLUES REVENGE dae Aristanis (abbàida su vìdeu)
LIMESTONE WHALE dae Schwandorf in Germania (abbàida su vìdeu)
OJM dae Treviso (abbàida su vìdeu)
Sa novidade de ocannu est chi su cuntzertu si podet ascurtare finas in "diretta streaming" in Ràdio Planargia, e online in su situ http://www.radioplanargia.net/.
A su chi nos narant sos organizadores, sas cantzones ant a èssere intramesadas dae cummentos e intervistas in sardu e inglesu. E poi nânt·chi a sos giòvanos sa limba sarda no lis agradat...
Universidade de Iscanu: su 90% de sos laureados at agatadu traballu intro de un'annu dae sa làurea
450 laureados in 15 annos de atividade, e su 90% at agatadu traballu intro de un'annu dae sa làurea.
No est pagu, pro un'universidade nàschida dae pagos annos e situada in una bidda de pagu prus de 1400 ànimas.
Su Tzentru Multimediale Montiferru est nàschidu in Iscanu in su 1999 dae un'idea de Giuseppe Rosa, chi oe est su diretore. In su matessi annu, pro more de unu partenariadu cun su Politècnicu de Torino (https://didattica.polito.it/sdss.html), benit a èssere sede ufitziale in Sardigna de su cursu de làurea in Ingegneria informàtica e, a pustis, de totu sos cursos de làurea de I livellu in Ingegneria (foras siat Ingegneria de sa Produtzione industriale).
Una bella resurtada, podimus nàrrere. E ite nde pensant sos laureados? "Est un'universidade a misura d'uomo - nos narat Carlo Cocco, chi benit dae Barì Sardo - B'at unu tutor chi sighit unu pro unu sos istudiantes, e su traballu est bene organizadu pròpiu ca s'istrutura est pitica. Deo mi bi so agatadu bene meda."
Carlo s'est laureadu in su 2009 e oe est traballende, paris cun àteros 7 laureados de custa universidade, in un'azienda de Aristanis.
Ite tocat a fàghere pro s'iscrìere? In antis de totu tocat a fàghere s'iscritzione intro de sa prima die de cabudanni (01/09/2014 h 12,00). A pustis b'at unu TEST de ammissione chi si podet fàghere o in su Politècnicu de Torino (abbàida sas datas) o in Iscanu su 4 de cabudanni a sas 9 e mesa de mangianu (h 9,30).
Chie nde cheret ischire de prus podet telefonare a su nùmeru 0785-329002 o mandare una mail a s'indiritzu segreteria@montiferru.it.
Sitos de riferimentu: www.montiferru.it e www.polito.it.
Pro sa gente manna de Iscanu, Sàgama e Sinnarìolo
Su Comune de Iscanu paris cun sos Assòtzios locales at ammaniadu, pro su 17 de austu 2014, una festa pro sa gente manna de Iscanu, Sàgama e Sinnarìolo.
S'at a fàghere sa Missa in Sant'Antiogu e, a pustis, si màndigat totu paris e b'at a àere atividade de animatzione.
Sos chi tenent prus de 65 annos podent dare s'adesione a su Comune issoro intro de su 07/08/2014.
"Istamos paris". Programmatzione culturale de istiu
Publicamus su calendàriu cumpletu de sas manifestatziones culturales chi si faghent in Iscanu custu istiu 2014.
Sa programmatzione, fata de momentos de disaogu e de festa comunitàrios, incomintzat sàbadu 19 cun sa manifestatzione "Atopa a carrela" (ballos organizados dae su grupu folk "Montiferru").
S'Assessoradu a sa Cultura torrat gràtzias a totu cussa gente (grupos, assòtzios, artistas, giòvanos e bighinados intreos) chi ponent a disponimentu su tempus e su traballu issoro pro allegrare sos seros de paesanos e de turistas.
Chie cheret podet iscarrigare su calendàriu de sas manifestatziones, chi ant a sighire finas a primos de cabudanni.
Su primu coju in sardu
Dae su mese de làmpadas de su 2014 sos Iscanesos chi nde tenent praghere si podent cojuare cun ritu bilìngue. L'at istabilidu sa delìbera aprovada su 10 de làmpadas, chi permitit a chie lu pedit de si cojuare cun fòrmula dòpia (sardu/italianu).
Sos primos chi si nde sunt bàlidos sunt Antoni Dettori e Antonella Murtas, chi si sunt cojuados su 21 de làmpadas in presèntzia de su Vitze-Sìndigu Antoni Flore.
Ambos duos giòvanos, ambos duos amantiosos de sa bidda e de sas traditziones suas, Antoni e Antonella, informados dae s'Ufìtziu Limba Sarda de custa possibilidade, ant aderidu cun cuntentesa manna.
Pro ite l'ant fatu? "Nos est pàrsidu naturale" narat Antoni cando bi lu preguntamus "ca cussu fiat unu de sos momentos prus importantes de sa vida nostra, unu momentu in ue essiant a campu sos sentidos, sos valores prus mannos. Nois cussu momentu lu cherìamus vìvere in sa limba de su coro, de sas raighinas nostras".
"Deo" narat Antonella, chi est a canta a tènnere su primu fìgiu "nch'apo vìvidu in Continente pro 12 annos, e in cussos annos apo cumpresu cantu istimaia onni cosa de sa terra mia, incomintzende dae sa limba (apo comintzadu a la faeddare pròpiu inie). Duncas m'est pàrsidu naturale a fàghere unu passu che custu. E sas fòrmulas rituales, naradas in sardu, mi pariant prus mias".
Augurende ogni bene a custos isposos, nois comente Ufìtziu Limba Sarda isperamus chi de custos cojos in sardu dae como in dae in antis si nde fatzant meda.
Maria Spissu esponet in su Museu Universitàriu de Alicante
Su limbàgiu segretu de sas fèminas tzinesas, su Nü shu, chi at arriscadu de isparire cando est morta s'ùrtima chi lu cumprendiat, est protagonista de sa mustra fata in Alicante (Museu Universitàriu de Arte Contemporànea) dae Maria Spissu Nilson.
Su Nü shu est nàschidu in su 1600 pro dare boghe a sas giovaneddas "cundennadas a s'isposare".
In unu tempus in ue sa fèmina contaiat prus pagu chi non sos catzeddos ("Mègius a tènnere unu cane chi no una fìgia fèmina" narat unu ditzu tzinesu), su Nü shu est istadu s'ùnica manera pro chi issas puru esserent fatu intèndere sa boghe issoro ricamende sas paràulas segretas in mucadores, fardas e ventàllios.
Maria Spissu Nilson est originària de su Montiferru (sa mama, Francesca Moro, fiat iscanesa) e at tentu sa formatzione artìstica sua in sa Open University e in sa Tate Modern de Londra. At fatu mustras in USA, Argentina, Grècia, Frantza, Ispagna, Inghilterra e Giappone.
Est de ratza iscanesa, su mègius istudiante de Yale
Est fìgiu de un'iscanesa, su mègius istudiante de Yale.
Enrico Ferro, 22 annos, vivet in Casteddu e su 19 de maju s'est laureadu summa cum laude in una de sas universidades prus prestigiosas de su mundu.
Ma non bastat: sa matessi die at bìnchidu finas su prèmiu Alpheus Henry Snow, chi si dat a su laureadu chi pro resurtados acadèmicos, caràtere e personalidade est postu a modellu pro totu sos àteros istudiantes.
Lu cheriant in 28.000, cussu prèmiu, ma l'at bìnchidu unu Sardu. Antzis, l'at bìnchidu unu Sardu de ratza iscanesa, e duncas nos est dovere a lu pònnere in custu blog.
Cursu de fotografia de base
Sa Consulta de sos Giòvanos de Iscanu paris cun s'Assòtziu Fotogràficu Kairòs proponet su primu cursu de fotografia de base.
Su cursu, isponsorizadu dae su Comune, at a comintzare su 24 de maju e s'at a fàghere ogni sàbadu a sas 6 (h 18,00) in su teatru "Nonnu Mannu". Sas letziones sunt 12, e su cursu previdet 2 essidas fotogràficas.
Podet partetzipare chie tenet una reflex analògica o digitale, o una fotocamera bridge cun impostatzione manuale.
Pro partetzipare non si pagat nudda e su nùmeru de iscritos non podet sobrare sas 15 persones.
Chie est interessadu podet telefonare a custos nùmeros: 380-2109899 (Damiano); 347-8066013 (Antioco).
"Nadale iscanesu 2013"
Su Comune de Iscanu, paris cun sa Pro Loco, sa Consulta de sos Giòvanos e s'Assòtziu de Voluntariadu "La Sorgente", organizat ocannu puru su "Nadale iscanesu 2013". Sas atividades in programma sunt sas chi sighint:
Giòbia 12 de nadale a sas 3 (h 15,00) in su Teatru Nonnu Mannu: totu sos pitzinnos sunt invitados a partetzipare "a sa covatzedda";
Domìniga 22 a sas 4 (h 16,00) in su Teatru Nonnu Mannu: FILM "I Croods";
Domìniga 22 a sas 9 de sero (h 21,00) in su Teatru Nonnu Mannu: FILM "Lo Hobbit, un viaggio inaspettato";
Giòbia 26 a sas 4 e mesa (h 14,30) in su Teatru Nonnu Mannu: SUPERTÒMBOLA DE NADALE;
Sàbadu 28 a sas 3 (h 15,00): PRESÈPIOS, ZAMPOGNAS E TZICULATE, biàgiu peri sa bidda (movende dae Carrera de Crèsia) pro abbaidare sos "presèpios de carrera". A tardu, s'at a atopare a Carrera de Funtana pro bufare unu tziculate caldu cumbidadu dae sa Consulta de sos Giòvanos.
Domìniga 5 de ghennàrgiu a sas 6 de sero (h 18,00) in su teatru Nonnu Mannu: CUNTZERTU DE NADALE cun Maria Giovanna Cherchi. A pustis s'ant a premiare sos presèpios prus bellos.
"Sos cuntratos agràrios eris e oe. Insìdias e oportunidades"
Chenàbura 13 de nadale a sas 6 de sero (h 18,00) in su teatru "Nonnu Mannu" de Iscanu s'at a fàghere s'addòbiu formativu "Sos cuntratos agràrios eris e oe. Insìdias e oportunidades".
S'addòbiu, organizadu dae s'Assessoradu a s'Agricoltura e dae s'Ufìtziu Limba Sarda, cheret dare a sa gente de campagna (pastores, massajos e meres de sos terrinos) informatziones craras in contu de vìnculos e oportunidades de sos cuntratos agràrios a dies de oe.
Banne Sio (funtzionàriu Confagricoltura, autore de su libru "Sos cuntratos de pastoriu") at a faeddare de comente sunt cambiados in su tempus sos cuntratos de pastoriu e de tzerachiu.
Angela Franca Fenu (avocadu) at a ispiegare comente si orientare intre sos vìnculos de sos afitos e sa libertade de sos 'patos in dèroga'.
S'addòbiu est abertu a totus.
In 15 dies si festant 213 annos
Su mese de santandria benit chi est mese bonu meda pro nàschere.
In Iscanu su 13 de custu mese "tzia" Nannedda Chessa at festadu sos 107 annos, e oe (30 de santandria) "tzia" Peppedda Serra festat sos 106.
Bellu est a ammentare su contu de cando "tzia" Nannedda, pitzinna de unos vinti annos, pro pregare vida a su babbu moribundu aiat pedidu a Deus de dare a issu 10 de sos annos suos. Su babbu, sanadu, fiat duradu àteros deghe annos ma Nannedda si fiat ismalaidada meda.
Una note l'est essidu in bisione un'ànghelu, chi l'at naradu "A bi cheres bènnere cun megus, o cheres durare àteros chentu annos?". E Nannedda: "Nono, pro como non bi chèrgio andare, cun tegus. Mi chèrgio cominigare pro àteros chentu annos". E paret chi gasi siat andende...
Ite lis podimus augurare, a custas betzeddas nostras? A dughentos annos nos paret tropu, e tando lis auguramus chi sos annos chi lis abarrant siant prenos de s'istima e de s'amore de parentes, amigos e de chie totu las cheret bene. AUGÙRIOS MANNOS!
Presentada libru "Letteratura e civiltà della Sardegna" de Francesco Casula
Domìniga 17 de santandria a sas 6 de sero (h 18,00) in su teatru "Nonnu Mannu" s'at a fàghere sa presentada de su libru "Letteratura e civiltà della Sardegna" de Francesco Casula.
Custu libru, pensadu pro chie totu cheret connòschere sa literadura sarda e sa "costante resistentziale" chi essit a campu in totu sas òperas artìsticas fatas in Sardigna, est unu trastu indispensàbile pro totu sos mastros (màssimu pro sos professores de iscola mèdia e superiore).
Cuncursu "Antoni Piludu" 2013 - Elencu binchidores
Sàbadu 26 de santugaine in Iscanu s'est fata sa premiatzione de su cuncursu de poesia sarda "Antoni Piludu", promòvida dae s'Amministratzione comunale e coordinada dae s'Ufìtziu Limba Sarda.
Custa manifestatzione tenet 30 annos de vida ca est nàschida in su 1984, ma (essende chi non si faghet ogni annu) est imbàtida a sa de XX editziones e in custos annos at bidu sa partetzipatzione de nùmenes connotos e de poetas pagu connotos bènnidos dae ogni logu de Sardigna.
Sa presidente de sa Giuria (formada dae espertos iscanesos chi ant traballadu sena cumpensu perunu) fiat sa d.ssa Mariangela Brisi.
Su bandu fiat articuladu in tres setziones: poesia in rima, poesia in versos lìberos e setzione pro sos pitzinnos de iscola. A custa setzione b'at partetzipadu unos vinti pitzinnos (su prus de Santu Lussurzu pro more de s'impignu mannu postu dae sas maistras lussurzesas) e sa Giuria los at chertos premiare a totus pro sa sensibilidade chi ant tentu tratende sos temas e pro s'impignu chi ant postu poetende in limba sarda.
Sa manifestatzione, momentu de festa pro iscanesos e furisteris, l'at presentada Antiogu Milia e est incomintzada cun sa sigla "Mama Terra" cantada dae Antoni Dettori.
Si torrat gràtzias pro s'impignu a sa Giuria, a totu sos giòvanos chi ant collaboradu e a sa Consulta Limba Sarda pro sos bonos cussìgios.
Premiatzione cuncursu de poesia sarda "Antoni Piludu"
Sàbadu 26 de santugaine 2013 a sas 5 e mesa de sero (h 17,30) in su teatru "Nonnu Mannu" de Iscanu s'at a fàghere sa premiatzione de su cuncursu de poesia sarda "Antoni Piludu".
Su cuncursu, nàschidu in su 1984, ocannu est imbàtidu a sa de XX editziones e at bidu in sos annos sa partetzipatzione de poetas connotos chi benint dae totu sa Sardigna.
S'organizatzione est patrotzinada dae su Comune de Iscanu e coordinada dae s'Ufìtziu Limba Sarda.
Sa Giuria est cumposta dae poetas iscanesos chi ant fatu custu servìtziu sena retzire cumpensu perunu.
Si torrat gràtzias a sa Consulta Limba Sarda pro sos cussìgios e a totu sos giòvanos impignados pro sa bona resurtada de custa atividade.
A sas primas friscuras
A sas primas friscuras in Iscanu torrant a comintzare sas manifestatziones de s'atòngiu.
Ocannu, in prus de sas presentadas de libros e de sa premiatzione de su cuncursu de poesia sarda "Antoni Piludu" chi est imbàtidu a sa de XX editziones, s'Assessoradu a sa Cultura organizat manifestatziones cullegadas a sa 'cultura materiale': sos giòvanos ant a bìdere sa binnenna antiga e s'arte de tèssere sos tapetos, e ant a imparare su giogu de sas "Istrampadas" (giogu antigu meda de sos pastores, chi oe est reconnotu finas dae sa CONI).
E su 30 de santandria (sa die chi si tocant sos binos) sa Consulta de sos Giòvanos organizat sa "Festa de su binu nou". Atentzione a sas imbriagheras.
Datas e oràrios si podent lèghere in sa locandina.
Imparare a iscrìere in sardu sena ti mòvere dae domo tua? Como faghet
Pro totu sos amantiosos de sa limba sarda, pro chie cheret imparare a iscrìere ma non tenet su tempus de partetzipare a sas letziones, pro chie cheret connòschere mègius comente funtzionat sa limba nostra, giòbia chi benit in Iscanu amus a presentare "Dischente", su primu cursu e-learning in limba sarda.
Aprontadu dae sa Provìntzia de Aristanis, "Dischente" est unu cursu on-line chi si podet fàghere dae domo cun àsiu e sena pagare nudda.
Agabbadu su cursu, onni dischente podet dare s'esàmene e leare s'atestadu.
In s'addòbiu de giòbia (10 de santugaine) amus a presentare custu cursu e ispiegare comente funtzionat.
Chie totu est interessadu a partetzipare si podet presentare a sas 3 (h 15,00) in s'àula de su Consìgiu de su Comune de Iscanu.
Pro partetzipare non si pagat nudda e non b'at bisòngiu de s'iscrìere in antis.
Cuntzertu literàriu in ammentu de su poeta Antoni Piludu
Sàbadu 31 de austu 2013, a sas 9 e mesa de sero (h 21,30) in s'anfiteatru comunale de Iscanu (in pratza Montrigu de Reos) s'at a fàghere su cuntzertu literàriu "Maria Mama de s'Onnipotente" in ammentu de su poeta iscanesu Antoni Piludu.
Partètzipant: Clara Farina, Eugenio Lugliè, Claudio Gabriel Sanna, Mario Fragiacomo, Luca Mastinu, Ilario Frau.
Collàborant: Su Cuncordu Iscanesu e Elighelande Teatro.
Sas poesias sunt de Antoni Piludu e su sèberu de sos testos l'at fatu Antoni Piras (Ninni).
Presentat Gianfranco Delogu.
Festa de S. Antiogu
Domìniga 25 de austu, pèsperu de sa festa de S. Antiogu, sa Pro Loco de Iscanu organizat sa sagra "Panes e funtanas", chi at a dare a chie partètzipat sa possibilidade de connòschere unos cantos màndigos tìpicos de Iscanu (in manera particulare sa peta imbinada, su pane dorau, sas covatzas cun gelda e sos pabassinos antigos).
Sa sagra at a comintzare a mesudie (h 12,00) in localidade Sant'Antiogu.
A sero, in antis de sa Missa (h 17,00) b'at a èssere sa cunferèntzia intitulada "S. Antioco martire Patrono della Sardegna. Tra storia e leggenda" cun presentatzione de su libru "S. Antioco. Da primo evangelizzatore di Sulci a glorioso proto-martire Patrono della Sardegna" e de su fumetu "Antioco. Il santo venuto dal mare" de dot. Roberto Lai (iscàrriga sa locandina).
A sas 8 de sero (h 20,00) su cuntzertu de Almamediterranea.
Manifestatziones de sa chida de Mesaustu
In Iscanu sighint sas manifestatziones de istiu, patrotzinadas dae s'Assessoradu a sa Cultura e aparitzadas dae su bighinadu de Sa Serra, dae sa leva noa, dae s'Autogestida "Montiferru" e dae sos giòvanos de s'assòtziu culturale "Rockas" chi ant fatu finas una bella locandina in sardu (iscàrriga·la dae inoghe).
Sas manifestatziones de ista chida sunt custas chi sighint:
Seminàriu de informatzione pro sas impresas
Gioja 25 de trìulas 2013 a sas 6 de sero in s'àula de su Consìgiu de su Comune de Iscanu b'at a èssere unu seminàriu de informatzione pro sas impresas chi cherent partetzipare a su bandu regionale "Misure di sostegno all'attività di impresa nelle aree di crisi e nei territori svantaggiati della Sardegna".
Sa Regione ponet a disponimentu 115 milliones, chi non che cherent torrados, pro realizare investimentos, comporare servìtzios, realizare atividades de chirca e fàghere atividade de formatzione. Su Bandu iscadit su 26/08/2013.
Sas manifestatziones de ista chida
Sighint sas manifestatziones de s'Istiu iscanesu.
Chenàbura 26 de trìulas a sas 10 de note (h 22,00) in pratza Lionora de Arbarèe s'at a fàghere sa rassigna de cantu a tenore "Cantande a s'iscanesa. Armonias montiferrinas" cun sa partetzipatzione de Su Cuncordu Iscanesu, Sas Bator Colonnas, Su Tenore Ulianesu e su Tenore Su Remèdiu de Orosei.
Sàbadu 27 a sas 8 (h 20,00) in Carrela de Mesu b'at a èssere sa "Festa de su Catzadore", cun chena de petza de porcabru.
Domìniga 28 a sas 9 e mesa (h 21,30) in su teatru Nonnu Mannu sa cumpangia teatrale Elighelande Teatro presentat s'òpera "Pedru Zara" de Nenardu Sole.
Iscàrriga sa locandina cun su programma cumpretu.
Làurea vice-Sìndigu
Eris 19 de trìulas s'est laureadu in Casteddu su vice-Sìndigu de Iscanu, Antoni Flore Motzo.
Sìndigu, amministradores e dipendentes li faghent sos mègius augùrios pro chi dae custa làurea nde nàscant resurtados de profetu pro issu e pro totu sa bidda.
AUGÙRIOS!
Manifestatziones de istiu
In Iscanu ocannu puru sos seranos de istiu ant a èssere allegrados dae sas manifestatziones de s' "Istiu iscanesu", organizadu dae s'Assessoradu a sa Cultura cun s'agiudu de tantos iscanesos (grupos, assòtzios, artistas, giòvanos e bighinados intreos) chi ant postu a disponimentu su tempus e su traballu issoro pro dare unu servìtziu a sa bidda e pro allegrare sos seros de paesanos e de turistas.
Chie cheret podet iscarrigare su calendàriu de sas manifestatziones, chi ant a sighire finas a sa fine de austu.
NO a sas trivellas in su Montiferru!
Chenàbura 12 de trìulas a sas oto e mesa de sero (h 20,30) in su Teatru "Nonnu Mannu" de Iscanu s'at a fàghere un'assemblea populare informativa pro faeddare de sas trivellatziones chi sa sotziedade Exergia Toscana cheret fàghere in su territòriu nostru.
Est de importu mannu a partetzipare pro ischire cales sunt sos dannos chi custa cosa podet batire a totus!
Pro tènnere carchi crarimentu in prus incarca inoghe.
Cuncursu "Antoni Piludu" annu 2013
S’Amministratzione comunale de Iscanu, paris cun s’Ufìtziu de sa Limba Sarda e cun sa Consulta pro sa Limba e sa Cultura Sarda, bandit su cuncursu de poesia sarda “Antoni Piludu”.
Custu cuncursu, nàschidu in su 1984 e imbàtidu a sa de XX editziones, at bidu in custos annos sa partetzipatzione de nùmenes connotos de sos ambientes poèticos isulanos.
Chie cheret partetzipare podet iscarrigare su Bandu allegadu e mandare sos cumponimentos a su Comune de Iscanu intro de sa prima die de trìulas de su 2013.
Su tenore americanu benit a Sardigna
Su cantu sardu a tenore, riconnotu dae s'Unesco comente patrimòniu de s'umanidade, at incantadu sos Americanos.
In su 2004 Douglas Paisley e Carl Linich, duos amigos de Williamstown (Massachusetts), intendent unu discu de su Tenore de Bitti e nd'abarrant incantados. De sa Sardigna no ischint nudda, ma cussu càntigu lis paret "sa mùsica de un'àteru pianeta", e detzidint de proare a l'imitare.
Paris cun Avery Book e Gideon Crevoshay comintzant a istudiare cussa manera de cantare, e naschet su Tenore de Aterùe ('altrove'). Douglas faghet sa boghe, Gideon sa mesu boghe, Avery su bassu e Carl sa contra.
A pustis de tantos annos, oe su Tenore de Aterùe est isbarcadu in Sardigna.
Mèrcuris 29 de maju 2013 s'at a esibire in Crabas, paris cun su cuncordu Sas Bator Colonnas de Iscanu.
S'atopu est a sas 9 de sero (h 21,00) in sa crèsia de s'Ispiridu Santu, chi est afaca a su Comune.
Esibitzione de ballu
Sàbadu 25 de maju 2013 a sas ses e mesa de sero (h 18,30) in s'anfiteatru de su tzentru de agregatzione sotziale de Tinnura s'at a fàghere sa segunda editzione de su "Saggio di danza" de sos pitzinnos e pitzinnas de s'iscola de ballu latinu- americanu de Tinnura, Iscanu e Boàtiri (Baràtili San Pietro), preparados dae su mastru Otello Manconi.
"Iscola de istòria iscanesa 2013"
Martis 7 de maju 2013 torrat a comintzare s'Iscola de istòria iscanesa, una sèrie de 4 atopos culturales de un'ora pro faeddare de s'istòria de Iscanu dae su tempus de sos nuraghes a dies de oe.
S'initziativa, nàschida ocannu passadu pro more de s'Assessore a sa Cultura Antoni Flore Motzo, at tentu partetzipatzione manna de iscanesos e furisteris interessados a connòschere s'istòria sarda, e in manera particulare de giòvanos chi, a dolu mannu nostru, custas cosas in sos libros de iscola non bi las agatant.
Sos atopos si faghent in su teatru "Nonnu Mannu" ogni martis de maju (7, 14, 21 e 28) a sas 9 e mesa de sero (h 21,30).
"Die de sa Sardigna 2013"
Pro "Sa Die de sa Sardigna 2013" s'Assessoradu a sa Cultura de su Comune de Iscanu cheret ammentare su tempus chi at bidu sa Sardigna lìbera.
Sàbadu 27 de abrile a sas 6 e mesa (h 18,30) in su Teatru "Nonnu Mannu" s'at a fàghere una cunferèntzia intitulada "Iscanu a su tempus de sos Giùighes". At a faeddare de custu argumentu su dot. Màriu A. Sanna, istòricu espertu de istòria giudicale.
Su seranu at a èssere allegradu dae sos interventos musicales de artistas iscanesos.
"Stimola la tua creatività"
Pro totu sos giòvanos chi si cherent imbentare unu traballu, sa Consulta giovanile iscanesa at aparitzadu sa cunferèntzia "Stimola la tua creatività" pro sàbadu 20 de abrile 2013 a sas 5 e mesa de sero (h 17,30) in su Teatru "Nonnu Mannu".
Giuditta Sireus e Paola Milano ant a contare s'istòria issoro e ant a dare ideas e consìgios a chie cheret trasformare sas connoschèntzias e sas passiones suas in traballu.
Sos giòvanos sunt totus invitados a partetzipare.
Cunferèntzia
Domìniga 14 de abrile 2013 a sas 7 de sero (h 19,00) in sa cresiedda de S. Antiogu de su monte de Iscanu s'at a fàghere sa cunferèntzia "Vida, meràculos e virtudes de S. Antiogu martire, patronu de Sardigna" a cura de dot. Roberto Lai, cun presentatzione de su libru "Sant'Antioco da primo evangelizzatore di Sulci a glorioso protomartire patrono della sardegna" e de su fumetu "Antioco: il Santo venuto dal mare".
Su Sìndigu Franco Frascaro, s'Assessore de sa Cultura Antoni Flore e su Parracu don Antonello Putzolu invitant a totus a partetzipare a s'eventu (màssimu a sos pitzinnos).
"Sas Bator Colonnas" in Sardegna Uno
Su 29 de martzu de su 2013 sa trasmissione "Anninnora" de Sardegna Uno at ospitadu a sos giòvanos de su cuncordu "Sas Bator Colonnas" de Iscanu, ch'ant presentadu s'ùrtimu traballu discogràficu issoro intituladu "Antigos Trazos".
Su cuncordu, nàschidu deghe annos como, est cumpostu dae Francesco Fodde (boghe), Antonio Carboni (mesu-boghe), Stefano Desogos (contra), Antioco Milia (bassu).
Pro bìdere sos vìdeos de sa puntada podides incarcare in sos cullegamentos ch'agatades in bassu:
Cuntzertu coros polifònicos
Sàbadu 16 de martzu a sas 6 e mesa de sero (h 18,30) in su teatru "Nonnu Mannu" de Iscanu b'at a èssere unu cuntzertu de sos coros polifònicos de Planàrgia e Montiferru otzidentale.
Sa manifestatzione est inserida in sas atividades de sa BITAS ("Borsa Internazionale del Turismo Attivo in Sardegna").
Presentada "Antigos Trazos"
Sàbadu 9 de martzu a sas 6 de sero (h 18,00) in su teatru "Nonnu Mannu" de Iscanu su cuncordu Sas Bator Colonnas at a presentare s'ùrtimu traballu discogràficu suo, intituladu "Antigos Trazos".
Sa presentada l'ant a fàghere sos etnomusicòlogos Marco Lutzu e Diego Pani, e su cuncordu s'at a esibire cun sas cantzones suas.
In custa presentada s'assòtziu culturale Sas Bator Colonnas at a mustrare finas sas registratziones àudio antigas (registradas in bobina e vinile), ch'at istudiadu in custos annos.
Faeddamus de sos Montes Granàticos
Sàbadu 9 de freàrgiu a sas 6 de sero (h 18,00) in su teatru "Nonnu Mannu", Francesco Serchisu at a illustrare sa chirca intitulada "Sos montes granàticos in Sardigna (e in manera particulare in Iscanu) dae su 1737 a su 1843".
Su cunvegnu est inseridu in sa programmatzione culturale "Ilgerru in Montiferru" de s'Assessoradu a sa Cultura.
Iscàrriga su programma cumpretu.
Sa Cunfraria de Santa Rughe
Domìniga 3 de freàrgiu a sas 6 de sero (h 18,00) in su teatru "Nonnu Mannu" de Iscanu prof. Mario Cappai at a faeddare de sos istùdios suos subra de un'argumentu ch'interessat a totu sos Iscanesos: sa nàschida e sos istatutos de sa Cunfraria de Santa Rughe.
Su cunvegnu est inseridu in sa programmatzione culturale "Ilgerru in Montiferru" de s'Assessoradu a sa Cultura.
Iscàrriga su programma cumpletu.
Libru de iscarrigare
Est disponìbile in formadu PDF su lìbru Il lessico della panificazione de Maria Giovanna Serchisu.
Chie lu cheret iscarrigare podet incarcare inoghe.
Chie cheret ischire (in sìntesi) de ite faeddat podet iscarrigare sa presentada dae inoghe.
Mamma mia su Moro...
Sàbadu 26 de ghennàrgiu (bennalzu) a sas 6 de sero (h 18,00) in su teatru "Nonnu Mannu" de Iscanu Pier Gavino Vacca at a espònnere sa relatzione "Torri costiere della Planargia e del Montiferru. L’assalto dei Mori sulle coste". Custu istùdiu bogat a campu una parte dolorosa e eròica de s'istòria de sos Sardos: sas gherras contra a sos piratas Moros.
Su cunvegnu, inseridu in sa programmatzione culturale "Ilgerru in Montiferru" de s'Assessoradu a sa Cultura, mirat a afortigare in sos giòvanos sa connoschèntzia de s'istòria de Iscanu movende dae istùdios monogràficos fatos dae Iscanesos in custos annos.
Iscàrriga su programma cumpletu.
Presentada libru
Sàbadu 19 de ghennàrgiu (bennalzu) a sas 6 de sero (h 18,00) in su teatru "Nonnu Mannu" de Iscanu s'Amministratzione comunale de Iscanu at a fàghere sa presentada de su libru "Il lessico della panificazione. Inchiesta linguistica a Scano di Montiferro" de Maria Giovanna Serchisu.
Su libru naschet dae una tesi de laurea in Linguìstica Sarda, ch'at bogadu a campu materiales linguìsticos, documentatzione etnografica, tècnicas e istrumentos pro fàghere pane, e in prus totu sas atividades e trastos pro sa produtzione de su trigu e de sa farina.
Nadale iscanesu 2012
Domìniga 23 de nadale incomintzant sas manifestatziones pro su "Nadale iscanesu 2012", a cura de s'Amministratzione comunale, sa Pro Loco, sa Consulta de sos giòvanos, s'assòtziu "La Sorgente" e sas Missiones de sa Santa Infàntzia.
Su programma est su chi sighit:
"Tràgios de deris e de oe"
Domìniga 9 de nadale a sas 6 de sero in su Teatru "Nonnu Mannu" su Cuncordu Iscanesu at a presentare s'ùrtimu traballu musicale suo, intituladu "Tràgios de deris e de oe".
Cun custu traballu su Cuncordu cheret ammentare totu cussos cantadores de sas èpocas passadas chi lis ant trasmìtidu s'eredidade musicale antiga. In s'òpera si podent ascurtare branos inèditos de su patrimòniu musicale iscanesu.
Tzia Peppedda festat sos 105 annos
Ocannu annada bona pro sos Iscanesos: su 30 de santandria tzia Peppedda Serra at festadu sos 105 annos.
Est sa segunda a pustis de tzia Nannedda Chessa chi su 13 de su matessi mese nd'at festadu 106.
A ambas duas lis faghimus sos augùrios de si los vìvere in serenidade e paghe, istimadas comente sunt dae sos parentes e dae totu sa bidda.
Libros de iscarrigare
Chie est interessadu a sa cultura iscanesa dae oe tenet un'istrumentu in prus: sos libros in PDF publicados in su situ "ScanoMontiferro.it", chi faeddat de totu sos aspetos culturales de Iscanu movende dae sos ammentos pro arrivare a s'atualidade e a sas novas.
Sos libros si podent iscarrigare dae sa setzione "Download - Libri in PDF" (a manu manca de sa pàgina).
Festa de su binu nou
Sa Consulta Giovanile de Iscanu paris cun s'Amministratzione comunale organizat pro sàbadu (1 die de nadale) sa "Festa de su binu nou", unu giru peri sos comasinos pro "tocare sos binos" e mandigare pane e sartitza in cumpagnia.
Presentatzione libru
Sighit in Iscanu sa programmatzione culturale "Fozas de atunzu", promòvida dae s'Assessoradu a sa Cultura in collaboratzione cun sas editziones "Arkadia".
Sàbadu 24 a sas 6 de sero in su teatru "Nonnu Mannu" s'at a fàghere sa presentada de su libru "Hidalgos" de Nicolò Migheli.
106 annos
Oe tia Nannedda Chessa de Iscanu festat sos 106 annos.
AUGÙRIOS!!!
Cuntzertu "Riff Raff"
Sa Consulta Iscanesa de sos Giòvanos at organizadu pro sàbadu 27 de santugaine unu cuntzertu de su grupu "Riff Raff" (a sas 10 de note in su Tzentu Giòvanos).
Batàllia de Cornus
Sàbadu 20 de santugaine a sas 6 de sero in su teatru "Nonnu Mannu" b'at a èssere sa presentada de su libru "La battaglia di Cornus" de Pietro Scanu.
Presentatzione libru de Antonio Maccioni
Domìniga 7 a sas 6 de sero in su Teatru "Nonnu Mannu" de Iscanu Antonio Maccioni at a presentare su libru suo "101 tesori nascosti della Sardegna da vedere almeno una volta nella vita" (Newton Compton, Roma 2012).
Sa serada at a èssere allegrada dae sos interventos musicales de Antonio Dettori e de Antioco Milia.
Sas poesias premiadas in su cuncursu "Piludu"
Sàbadu 8 de cabudanni, a pustis de sa tzerimònia de serrada de sa "Festa 'e Tota 'Idda", s'est fata sa premiatzione de sas poesias ch'ant partetzipadu a su cuncursu "Antoni Piludu" 2012.
A sa premiatzione b'at partetzipadu prus de 150 pessones, intre poetes e gente apassionada de poesia (pitzinnos, giòvanos e mannos).
Unu seranu de festa, poesia e mùsica (cun interventos musicales de Antiogu Milia) presentadu dae Vinuccia Marras e fatu totu in limba sarda.
Chie est interessadu a connòschere sas poesias premiadas podet iscarrigare su libreddu publicadu dae su Comune.
Premiatzione cuncursu de poesia sarda "Antoni Piludu"
Sàbadu 8 de cabudanni a sas 10 de note in su teatru "Nonnu Mannu" s'at a fàghere sa premiatzione de su cuncursu de poesia sarda "Antoni Piludu".
Su cuncursu, nàschidu in su 1984, ocannu est arrivadu a sa de XIX editziones e at bidu in sos annos sa partetzipatzione de poetas connotos dae totu sa Sardigna.
Rapresentatzione "Le magiche pietre"
Chenàbura 31 de austu a sas 10 de note in Montrigu de Reos b'at a èssere sa rapresentatzione teatrale intitulada "Le magiche pietre", a cura de sa cumpagnia Cada die teatro de Casteddu.
Sos apuntamentos de ista chida
Sighit in Iscanu sa Festa de tota idda.
Martis 21 de austu: a sas 9 vìsita a su nuraghe Nuracale e rievocatzione istòrica de sa vida in sos nuraghes, a cura de sa cumpagnia teatrale "Memoriae Milites"de Casteddu.
Chenàbura 24 de austu: a sas 10 de note in su teatru "Nonnu Mannu" b'est su film "Banditi si diventa" de Tomasinu Delogu, a cura de s'assòtziu Umanitàriu "Cineteca Sarda".
Sàpadu 25 de austu: a sas 10 de note in Carrela de mesu cummèdia in limba sarda "Miseràbiles in capellu", a cura de s'assòtziu Culturale "Elighelande Teatro".
Domìniga 26 de austu: in Sant'Antiogu a sas 11 sa Missa, a mesudie sa Sagra "Panes e Funtanas" (màndigos iscanesos a base de pane) a cura de sa Pro Loco. A sas 4 de sero giogos traditzionales e escursiones. A sas 10 de note ispetàculu musicale cun su grupu fiammingu "Griff" e su grupu sardu "Sonadores".
Lunis 27 de austu: Festa de Sant'Antiogu. A sas 11 Missa Solenne in su monte e a sas 6 de sero Missa e prutissione a pee dae su monte a Iscanu.
Sos apuntamentos de sa chida de Mesaustu
Sighint in Iscanu sos apuntamentos de sa "Festa 'e Tota 'Idda".
Martis 14 de austu a sas 10 de note in pratza Montrigu de Reos: Ballos de leva a cura de sa leva noa (annu 1995).
Mèrcuris 15 b'est sa festa religiosa de Mesaustu. A sas 6 e mesa de sero b'est sa Missa cun prutissone solenne.
Chenàbura 17 a sas 9: Escursione archeològica a sos furrighesos de Ispinìoro e a sa Tumba de Gigante de Pedriscudu.
A sas 10 de note in carrera de Funtana: Torneo de murra.
Sàbadu 18 a sas 9 e mesa de note in localidade Sant'Antiogu: "RocKas indipendent festival" a cura de s'assòtziu culturale "RocKas".
Domìniga 19 a sas 9: "Memorial Giampiero Cocco" - Campionadu provintziale "S. Uberto" pro canes de catza, a cura de s'assòtziu autogestidu de catza "Montiferru".
A sas 10 de note in Turre: "Cantande a s'iscanesa: armonias montiferrinas".
Sos apuntamentos de sa segunda chida de austu
Chenàbura 10 a sas 6 de sero in su teatru Nonnu Mannu: Presentatzione ufitziale de sa "Festa 'e tota 'idda" cun vìsita a sas mustras. A pustis s'ant a esibire sos grupos folk e su coro Carrales.
Sàbadu 11 a sas 6 de sero in su teatru Nonnu Mannu: Presentatzione de s'Ainu orriadore (figura antiga evocativa de su male). A pustis b'at a èssere s'isfilada cun "sos Tumbarinos" de Gavoi, "sos Corrajos" de Paule e "sos Cotzulados" de Cùglieri.
A sas 10 de note in Carrela de mesu s'Assòtziu de Catza organizat sa festa de sos catzadores.
Domìniga 12 a sas 10 de note in "Piazza Vittorio": Manifestatzione Atopa a carrela, cun ballos traditzionales e cun sa partetzipatzione de su grupu galitzianu "Pandereteiras Bouba".
"Giogande in... tota 'idda"
Su Comune de Iscanu, paris cun sa cooperativa Luoghi Comuni organizat s'animatzione estiva pro pitzinnos dae sos 6 a sos 12 annos.
Sos atopos, cullegados a sa "Festa 'e tota 'idda" ant a incomintzare su 3 de austu a sas 4 de sero in su Tzentru Giòvanos.
Sos apuntamentos de sa prima chida de austu
Chenàbura 3 a sas 4 de sero in su Tzentru Giòvanos b'est sa dimostratzione "Cumassare e cumpònnere: sa didàtica de su pane", a cura de Eva e Nanni Delogu.
Sàbadu 4 a sas 8 de sero in su campu isportivu b'est sa "Sagra de sa fae a landinu... cun s'agiunta", a cura de su Comitadu omònimu. A pustis s'at a esibire su coro de Macumere.
Domìniga 5 dae sas 9 de mangianu in "Santu Giorzi" b'est sa "Die de s'Arte" a cura de sa Consulta Giovanile.
"Sa Festa 'e Tota 'Idda 2012"
Su 28 de custu mese incomintzat in Iscanu sa "Festa 'e Tota 'Idda".
Custa festa est nàschida in su 1979 dae un'idea de unu grupu de giornalistas e dae s'entusiasmu de una comunidade intrea.
Ogni bighinadu at partetzipadu cun praghere a organizare cussa prima festa populare, e ogni bator annos sa bidda si torrat a ativare pro la torrare a fàghere, a manera chi sos giòvanos connoscant s'istòria e sas traditziones de sa comunidade issoro.
Sos apuntamentos de ista chida:
sàbadu 28 a sas 8 - escursione a "Sa Pattada";
domìniga 29 a sas 8 in "Sa Giaga de su Palu” - si faghet s'arzola cun sos boes iscanesos (a cura de su Comitadu pro sas Biodiversidades de Iscanu e de su bighinadu de s'Iscala de sa Corte);
A sas 10 de sero in Montrigu de Reos b'at a èssere sa manifestatzione "Iscurta, ti naro unu contu", una serada de contos e paristòrias a cura de Vinuccia Marras.
"A b'enis, ajò?"
Pro chie totu est interessadu a sa promotzione de sa limba sarda, su libreddu "A b'enis, ajò?" podet dare carchi idea pro torrare a impreare su sardu in sa vida de ogni die.
Publicadu in su 2003 a cura de s'Amministratzione comunale e pensadu pro famìllias e giòvanos, proponet deghe reguleddas fàtziles e semper atuales pro torrare a faeddare in sardu in domo e foras dae domo.
"Su sàmbene de sos pòberos"
Domìniga 22 de trìulas in su teatru "Nonnu Mannu" b'at èssere sa rapresentatzione "Il sangue dei poveri".
Sa rapresentatzione, nàschida dae su libru "Una domenica di sangue" de Antonio Naitana, narat sos contos de s'avolotu capitadu in Bosa su 14 de abrile de su 1889.
Publicatziones chi faeddant de Iscanu
Dae su 1999 s'Amministratzione comunale patrocinat sa publicatzione de libros chi faeddant de Iscanu.
In su situ de su Comune b'at una descritzione de sas òperas, chi sunt disponìbiles pro chie las cheret comporare.
Cuncursu de poesia sarda "Antoni Piludu"
S'Amministratzione comunale, paris cun s'Ufìtziu Limba Sarda e sa Consulta pro sa limba sarda, bandit sa de XIX editziones de su cuncursu de poesia "Antoni Piludu".
S'Ufìtziu Limba Sarda est torra operativu
Dae su mese de abrile est torra operativu in Iscanu s'Ufìtziu de sa Limba Sarda.
Ocannu su servìtziu est a livellu sovra-comunale (in rete cun totu sos Comunes de s'Unione de Comunes de Planàrgia e Montiferru otzidentale) e Iscanu est su Comune capofila.
Pro cale si siat informatzione s'Ufìtziu est abertu ogni martis dae sas 10,00 a sas 14,00 (oràriu de istiu).
Iscriviti a: Post (Atom)


c: text/html

text:
Sa cida sulcitana in curtzu. Dae su 23 a su 29 de mese de ladàmine
Lunis 23: at tentu sutzessu mannu sa de 22 editziones de sa sagra de is olias in Bidda Massàrgia. Sunt aproliadas prus de 4mila personas dae totu sa Sardigna e finas dae Continente pro ascurtare su cuntzertu de su musicista bosniacu Goran Bregovic in fatu S'Ortu Mannu. Non sunt ammancadas is polèmicas proite chi gente meda s’est chesciada pro is prètzios artos meda de is navetas e pro sa pagu organizatzione prus in generale. A custu si agiungit s’opositzione in consìliu comunale chi narat ca pro su chi at portadu a sa bidda s’est ispèndiu tropu (giai 100mila èuros). Su sìndigu Debora Porrà invècias est soddisfada, ammitit ca de siguru nc'at cosa de ammelliorare, massimamente pro su chi pertocat sa comunicatzione cun sa gente chi andat in bidda, e promit chi a lestru s’at a pubblicare su rendicontu de totu sa manifestatzione.
Martis 24: Su sìndigu de Igrèsias Emilio Gariazzo e Aleksandr Studnev chi est su sìndigu de Bobriusk (220mila abitantes in Bielorussia) ant firmadu in sa sala de su Consìliu Comunale su patu de gemellàgiu. Est dediora chi Igrèsias tenet raportos istrintos cun sa Bielorùssia: sunt medas is piciocheddos chi is igresientes ant ospitadu in is domus insoru a pustis de su disastru de Chernobyl e unas cantu de issos sunt istados adotados. Sa tzerimònia at ufitzializadu un’impegnu de collaboratzione in is setores de sa cultura e de su turismu. Sa delegatzione de Bobriusk in prus at atobiadu siat is assòtzios culturales siat unu grupu de imprendidores. A s’acabu de totu su sìndigu bielorussu at cumbidau is igresientes a andare a ddos agatare s’annu chi benit in sa tzitade insoru.
Mèrcuris 25: pro totu sa die sa zona de su Sulcis est abarrada chena de collegamentu internet e sena de lìnnea telefònica. A mangianu in sa SS 126, a pagu tretu de Genna Gonnesa, is operàios de s’ANAS chi fiant cambiende unu guard-rail ant segadu su cavu printzipale de sa TIM e aici nd’ant isturadu su collegamentu internet e citiu is telèfunos fissos cun su prefissu 0781 dae Carbònia a bàsciu. Entes pùbblicos, bancas e postas firmos de su totu; supermercados e totus is atividades cummertziales collegadas a sa retza fissa teniant is POS blocados e podiant regòllere sceti dinari contante. Su guastu dd’ant arrangiadu candu giai fiat iscurigadu.
Giòbia 25: s’est iscipidu ca ocannu in Carbònia non s’at a fàghere sa rassegna de teatru CEDAC 2018. Pro s’Amministratzione carboniesa su costu de sa rassegna est tropu artu e iant a bòllere pònnere totus is resorsas de su setore cultura pro tzelebrare is 80 annos de sa tzitade. Pro gente meda, cunsiderende chi in is annos sa rassegna at semper otentu resurtados de pùbblicu bonos meda (350 abbonados dònnia annu cun medas ispetàculos chi ispaciànt totus is billetos cun gente chi lompiat dae totu sa Sardigna), est làstima a no dda fàghere prus. S’Amministratzione at lassadu aberta s’oportunidade de organizare un’àteru “cartellone” prus baratu coinvolgende is cumpangias locales.
Cenàbara 26: a fortza de manifestatziones e de chèscias is sìndigos sulcitanos ant incumentzadu a otènnere calincunu resurtadu pro sa siguresa de is istradas printzipales de su territòriu chi, est cosa connota dae totus, sunt malipigadas meda. In Casteddu ant torradu a atobiare a su Prefetu e is dirigentes de s’ANAS, de sa Provìntzia de su Sud Sardigna e de su Piano Sulcis e ddis ammostradu unas cantu fotografias chi ispiegant bene sa situatzione de is istradas printzipales sulcitanas. A is sìndigos ant promìtidu de isblocare is protzeduras pro is traballos prus urgentes e chi a lestru ant a incumentzare a pònnere calincunu sapu pro tupare is fossos prus perigulosos.
Sabùdu 27: A pustis de is sutzessos de 2 cidas agoa àteros duos picicocos sulcitanos ant otentu un’àteru resurtadu de importu mannu: su duo Don Leone (Donato Cherchi de Carbònia e Matteo Leone de Caleseda) sunt arribados a su primu postu a s’Italian Blues Challenge in Fermo e duncas su mese de martzu chi benit ant a andare in Norvègia a rapresentare s’Itàlia in su EBU chi est una de is rassegnas prus importantes de mùsica blues in Europa.
Domigu 29: est acabadu custu mese e est acabada puru s’istasone turìstica chi ocannu s’est allonghiada meda. De siguru est istada positiva e finas in custu mese, pro mori de su tempus bonu est abarradu unu bellu pillu de turistas - giai totus istràngios (frantzesos pruscatotu) - chi ant fatu crèschere su nùmeru de bisitadores in is sitos turìsticos prus internos. Pro s’annu chi benit s’isperat chi is resurtados bonos de audience de su su telefilm “L’isola di Pietro” (cun Gianni Morandi protagonista e giradu Sant’Antiogu, Carloforte e Portescusi) torrint in termines de publitzidade pro su territòriu e chi sigant is atziones de promotzione unitària che cussas incarreradas dae sa retza VisitSulcis. De siguru si is operadores de su turismu e is amministradores locales sighint a traballare totus in pari si podet cumentzare a pentzare de trasformare s’economia dae industriale a turìstica e de nde essire dae custa crisi chi paret non bollat acabare mai.
Roberto Pinna

robotstxt: allowed

filter: keep


text:
Su grandu emendamentu chi at mudadu is inditos de su Ddl Cirinnà dd'ant aprovadu sa chida colada. Una mesura chi sighit a non cuntentare is de su "family day" («Nch'introduit sa coja omosessuale in Itàlia», at naradu Massimo Gandolfini) e nemmancu su bonu de is ativistas cun is colores de s'arcu de chelu (ca nât chi finamentas su ddl originàriu fiat fartosu). Ma in custas dies est torrende a essire a campu una chistione chi, mancari non ddoe intraret nudda, fiat mentovada a inghìriu de s'iter legislativu in contu de uniones tziviles: s'ùteru in allogu. Totu est nàschidu dae sa noa chi pertocat a Nichi Vendola, a su cumpàngiu suo Ed Testa e a su pipiu Tobia Antonio essidu a sa lughe in Califòrnia gràtzias a s'agiudu de una fèmina. Sa pràtica no est noa (mancari non siat ammìtida in Itàlia), ma is polèmicas sunt pròidas comente chi esseret coladu unu tziclone atlànticu. Mescamente ca si chistionat de una còpia omosessuale e ca unu de is duos est unu polìticu nòdidu.
Custu su meledu de Vendola: «Sa volgaridade de is iscuadristas de sa polìtica no at a istorbare sa grandu ditzosidade cajonada dae sa nàschida de unu pipiu. Cumpartzo cun su cumpàngiu meu unu sèberu e un'àndala chi nche sunt a tesu meda dae s'espressione "ùteru in allogu". Custu pipiu est fìgiu de un'istòria de amore prus chi non galana. Sa fèmina chi si l'at leadu in coa e sa famìlia sua sunt una parte de sa vida nostra. Is chi ingiùrgiant e frastimant in is muntonàrgios de sa polìtica e de is retes sotziales m'ammentant su versu dantescu "cadaunu dae su coro suo a s'àteru mesurat"».
Non sunt mancadas is bonas uras. S'ex cumpàngiu de partidu, su comunista-valdesu Paolo Ferrero, faghende·bi·las, at chistionadu de sèberu simple e complicadu a su matessi tempus: «simple che a su disìgiu de bòlere unu fìgiu, complicadu ca cale siat sèberu ddu est galu de prus pro un'omosessuale». Una còpia omosessuale, difatis, non podet adotare unu pipiu. E sigomente, a oe, una pessone omosessuale no at a pòdere adotare su figiastru, Vendola, de iure, no at a pòdere èssere su babbu.
Ma is crìticas non benint petzi dae dereta. Giorgio Cremaschi, ex sindacalista Fiom Cgil, a pustis de àere espressadu unu pàrrere favorèvole pro is adotziones dae parte de is omosessuales e finamentas dae is chi istant solos (ca «ddoe at milliones de òrfanos»), at naradu chi est «contràriu a su mercadu de is ùteros e de is gravidàntzias pro cale si siat còpia, ètero o omosessuale». «S'ùteru in allogu - at annantu Cremaschi - est una mostruosidade de su mercadu chi isfrutat is fèminas e is corpos issoro. E est finamentas una violèntzia de classe, ca sunt pòberas is fèminas chi bendent e ricas is còpias chi comporant».
Duncas, sighende s'arresonu de Cremaschi, chie tenet dinare podet recùrrere a s'ùteru in allogu. Chie non nde tenet no at a pòdere. E, sighende su de Ferrero, si cale si siat sèberu est difìtzile pro un'omosessuale, galu de prus ddu at a èssere pro un'omosessuale pobèru. Ma, pensende·bi a fundu, si is cumponentes de una còpia "traditzionale" non tenent traballu (in intro de unu sistema cun semper prus pagu garantzias sotziales), comente ant a fàghere, cherende·ddu, a ddu pesare unu fìgiu issoro? Proletàrios sena prole? Podet èssere. Su chi bidimus, però, est chi sunt is deretos sotziales (chi diant dèvere afortire s'isfera tzivile) is chi no essint a campu in sa dibata. Nointamen carchi artìculu de sa Costitutzione.
Non sunt mancadas is bonas uras. S'ex cumpàngiu de partidu, su comunista-valdesu Paolo Ferrero, faghende·bi·las, at chistionadu de sèberu simple e complicadu a su matessi tempus: «simple che a su disìgiu de bòlere unu fìgiu, complicadu ca cale siat sèberu ddu est galu de prus pro un'omosessuale». Una còpia omosessuale, difatis, non podet adotare unu pipiu. E sigomente, a oe, una pessone omosessuale no at a pòdere adotare su figiastru, Vendola, de iure, no at a pòdere èssere su babbu.
Ma is crìticas non benint petzi dae dereta. Giorgio Cremaschi, ex sindacalista Fiom Cgil, a pustis de àere espressadu unu pàrrere favorèvole pro is adotziones dae parte de is omosessuales e finamentas dae is chi istant solos (ca «ddoe at milliones de òrfanos»), at naradu chi est «contràriu a su mercadu de is ùteros e de is gravidàntzias pro cale si siat còpia, ètero o omosessuale». «S'ùteru in allogu - at annantu Cremaschi - est una mostruosidade de su mercadu chi isfrutat is fèminas e is corpos issoro. E est finamentas una violèntzia de classe, ca sunt pòberas is fèminas chi bendent e ricas is còpias chi comporant».
Duncas, sighende s'arresonu de Cremaschi, chie tenet dinare podet recùrrere a s'ùteru in allogu. Chie non nde tenet no at a pòdere. E, sighende su de Ferrero, si cale si siat sèberu est difìtzile pro un'omosessuale, galu de prus ddu at a èssere pro un'omosessuale pobèru. Ma, pensende·bi a fundu, si is cumponentes de una còpia "traditzionale" non tenent traballu (in intro de unu sistema cun semper prus pagu garantzias sotziales), comente ant a fàghere, cherende·ddu, a ddu pesare unu fìgiu issoro? Proletàrios sena prole? Podet èssere. Su chi bidimus, però, est chi sunt is deretos sotziales (chi diant dèvere afortire s'isfera tzivile) is chi no essint a campu in sa dibata. Nointamen carchi artìculu de sa Costitutzione.


text:
de Màuru Piredda
Anno domini 1167. Chi in die de oe, sas comunas de Milanu, Lodi, Praghèntzia, Ferrara e Parma giureint de gherrare contra a Federicu Barbarossa, nos lu narat petzi sa traditzione. O mègius, l'iscrieint in unu documentu pro sa prima bia petzi in su 1505. Dae banda de sos istòricos, duncas, b'at prus de una duda chi custa siat sa data de nàschida de sa Lega Lombarda. Semper e cando sa Lega gherreit e, in sa batalla de Legnano, bincheit contra a sas trupas imperiales crompende·nche a un'autonomia comunale, mancari in intro de sa guarnissa de s'Impèriu romanu sacru. E, semper e cando, in Pontida b'ant a “Piazza Giuramento” in ue, cada annu, torrant a evocare cussu patu intercomunale. In Pontida s'addoviant finamentas sos leghistas modernos. Chie si cheret ispassiare chi nch'intret a Youtube: sas parlatas de Borghezio in cue nche sunt.


text:
BitaduraBitadura tiene 8 letras
Definición de bitadura aquí
Resultados de búsqueda:
Resultados de imágenes:
Youtube: bitadura
Nube de palabras :
- bitadura vitadura nitadura hitadura gitadura butadura bjtadura bktadura botadura b9tadura b8tadura biradura bifadura bigadura biyadura bi6adura bi5adura bitzdura bitsdura bitwdura bitqdura bitasura bitaxura bitacura bitafura bitarura bitaeura bitadyra bitadhra bitadjra bitadira bitad8ra bitad7ra bitaduea bitaduda bitadufa bitaduta bitadu5a bitadu4a bitadurz bitadurs bitadurw bitadurq


text:
DOCENTI DEI CORSI UNITRE NELL’A.A. 2016 – 2017
Maria Grazia Antona; Caterina Asara; Andrea Atzori; Luigi Avellino; Beth Barber; Patrizia Bianco; Monique Baranowski; Giancarlo Caboni; Francesca Cannas; Giovanni Canu; Antonio Carone; CaterinaCasu: Sebastiano Chiodino; Patrizia Cossu; Angelo Crasta; Francesco Decandia; Eralda Di Ieso; Agostino Dotti; Antonino Ferrara; Serena Filogamo; Piera Fiori; Angela Fraser; Gabriella Furbetto; Anna Maria Giagheddu; Erminia Gordini; Nivia Iglesias; Salvatorica Inzaina; Angela Jaregui; Kunkler Heidi; Giovanna Lai; Sylvie Labbè; Paola Madau; Silvia Malesa; Maria Antonietta Mastino; Maria Vittoria Milia; Nuria Montoya; Giovanni Mureddu; Tatyana Novytska; Margherita Nulvesu; Giuseppe Orrù; Irene Piccinnu; Giovanni Pinna; Paolo Pirastru; Gina Piu; Antonio Pugliese; Massimo Rumore; Francesco Saba; Paolo Saba; Agostino Augusto Sanna; Maria Assunta Serra; Giuseppe Sini; Giuseppe Spano (collaboratore di Nulvesu); Agnese Varrucciu (collaboratrice di Nulvesu); Ronella Westra:


text:
Coru
Su coru esti unu organu cavu a s'iternu, presenti in d'ogni èssiri viventi. In s'omini esti postu in sa Cavitari Toracica. Su coru esti s'organu pruntzipali de s'apparatu circulatoriu. Fungiri de pompa capaci de prodorri una pressioi sufficienti a premitti sa circulazioi de su sanguni.
Etimologia[modìfica | modìfica su còdighe de orìgine]
su nomini coru derivara da su latinu cor, cordis, mentri in su campu medicu su termini "cardio" derivara da su grecu kάpδιa (Cardia).
Cavirari de su coru[modìfica | modìfica su còdighe de orìgine]
Su coru esti dividiu in quattru cavidari:
- Is atriusu ( destru e sinistru )
- Is Ventriculusu ( destru e sinistru )
S'atriu e su Ventriculu destru funti in cuntinuità tra issusu e formanta su coru destru, aici cumenti comunicanta is cavidarisi de sa sinistra, formanta su coru sinistru.


text:
Pro Rastelli est sa prima partida comente aversàriu in s'istàdiu Partenio, difatis sos ex tifosos suos li riservant frùschios a cantu podent. Sos biancu-birdes campanos sunt in chirca de conchistare unu postu pro leare parte a su nessi a sos isparègios pro nche pigare a Serie A. Su Casteddu imbetzes devet ammustrare chi est de un'àtera categoria ca in sas ùrtimas giorronadas su giogu no at cumbintu meda.
Giai in sos primos minutos sos casteddajos ant sa possibilidade de nche marcare su vantàgiu, ma Joao Pedro si faddit un'ocasione de oro cara a sa porta defensada dae Frattali. S'Avellino imbetzes isfrutat bene sas ocasiones. Dae unu tiru lìberu naschet su gol de s'1 a 0. Paghera nche la ponet in mesu pro sa conca de Castaldo ma sa botza la respinghet su palu. Nudda est pèrdidu, arribat lestru Mokulu e nche la ponet in intro. Sa partida si ànimat e su Casteddu parègiat a pustis de chimbe minutos. Joao Pedro dae su ladus de manca nche ponet in mesu de s'àrea sa botza pro Munari. Su tzentrucampista ruju-biaitu nche la devet petzi arrumbare a intro. Gasi est, 1-1. Primu gol in campionadu pro su giogadore emilianu. Sas iscuadras cumintzant tando a si leare sas mesuras, ma acontesset una cosa chi at a cunditzionare su restu de sa partida. Sbaffo in bator minutos leat duas targhitas grogas e s'àrbitru Pinzani, a su de 25 minutos, non podet fàghere a mancu de nche lu bogare a foras. Avellino in deghe òmines.
Como est su Casteddu su protagonista, chircat de conchistare metros de campu e de isfrutare sa superioridade numèrica. A su de 36 minutos Sau nch'est belle in ie pro nche marcare su vantàgiu, ma su tiru non tenet sorte. Sa botza nch'iscudet a su palu a sa dereta de su portieri e torrat in segus.
In su segundu tempus sos sardos impreant meda sa tàtica de su contratacu. Bi proant Barreca, Di Gennaro e Farias a irmoventare su resurtadu, ma su portieri est atentu in totu sas ocasiones. Sos ruju-biaitos chircant de pùnghere dae su tzentru, isfrutende pagu sas alas laterales. Sa tàtica no est de sas mègius ca sos atacantes casteddajos agatant sa defensa campana semper ischierada.
Melchiorri at un'ocasione a su de 70 minutos, ma su tiru est artu meda. Su vantàgiu de su Casteddu arribat a su de 78 minutos cun Cerri. Farias proat a tirare a porta, ma sa botza, comente in unu fliper, nch'iscudet a sas ancas de una paja de defensore in antis de nche cròmpere a sos pees de s'atacante parmigianu. A sa sola cara a su portieri non si podet faddire. 1-2 pro sos sardos.
Oramai si giogat a una porta. In sos ùrtimos deghe minutos sos òmines de Rastelli chircant in cada manera de nche marcare su de tres pro nche serrare sa partida de su totu, ma sas ocasiones non tenent sorte bona. In sos ùrtimos minutos de recùperu s'Avellino, in chirca de su parègiu, si nch'acherat a sos tretos de Storari, ma sos defensores sardos amparant bene sa porta issoro. Su frùschiu de acabbu de s'àrbitru no istentat a arribare. Sos tres puntos movent conca a Casteddu.
Sos ruju-biaitos nche torrant a su cùcuru de sa classìfica, pro como. Devent ancora giogare totu sas àteras iscuadras. Sa classìfica agiornada, duncas, bi l'amus a àere petzi lunis sero, a pustis de su postìtzipu. Su Crotone, imbetzes, cras a sas tres de sero, at a èssere impinnadu cun su Perùgia.
Formatziones
Avellino: Frattali, Pucino, Chiosa, Jidayi, Biraschi (80' Silva), Gavazzi, Paghera, Sbaffo, Bastien (66' Insigne), Mokulu (36' Migliorini), Castaldo.
Allenadore: Attilio Tesser
Casteddu: Storari, Barreca, Ceppitelli, Salamon, Balzano, Di Gennaro (58' Cirelli), Fossati, Munari, Joao Pedro (63' Melchiorri), Sau (75' Cerri), Farias.
Allenadore: Massimo Rastelli
Gol: 5' Mokulu, 11' Munari, 78' Cerri
Espulsos: 25' Sbaffo


text:
Aerospàtziu
S'Aerospàtziu est una iscièntzia ki istùdiat tottu sas attividades chi pertocant su bolu umanu, in s'aèra (in sa bascia atmosfera) e in s'ispàtziu interplanetàriu. Disciplinas chi intrant in custu campu sunt: aerodinamica - iscentzia k'istudiat sos fenomenos ligados a su movimentu (dinamica) in s'aera ki nos respiraus; meccanica de su bolu - parte de sa meccanica k'istudiat sos fenomenos meccanicos (fortzas, acceleratziones, velocidade, potentzia e àteros) ligados a su bolu e sa tecnologia de is veìculos ispatziales. Podent èssere veìculos pro s'òmine (cumente su LEM, Mòdulu Lunare) ki est caladu in sa Luna in su 1969.


text:
Italianos
Articulu in nugoresu
Sos italianos sun sa populassione chi vivet in s'Europa de Zòsso, est in sutta de s'istadu italianu e chistiònat in italianu comente limba mama. Sos italianos viven in sa penìsula italiana e chìrrios a curtzu.
Secund'a carchi istìma de su 2012, b'at unos 60 miliones de italianos in Italia, unos 300.000 in San Marino e prus de 500.000 in Isvìtzera. Pro more de una diaspora longa, si carculat chi 4,5 miliones de italianos vivan in disterru, mascamente in America e Europa, e chi prus de 80 miliones de pessones apan èrentzia italiana.
Sos italianos sun connottos pro s'influentzia manna in s'arte, sa curtura e s'issièntzia de sa tziviltade de Ponente.


text:
Segunda gherra ìtalo-etìope
Articulu in LSC
Sa segunda gherra ìtalo-etìopeo fintzas campagna de Abissìnia o simprementegherra de Etiòpia est istadu unu cunflitu chi bidiat opostos s'Itàlia Fascista de Benito Mussolini e s'Impèriu de Etiòpia de Haïlé Sélassié I dae su 3 de santugaine de su 1935 a su 9 de maju de su 1936. Aiat costituidu su segundu cumprobu de s'Itàlia de s'impossessare de s'istadu a fatu de sa vitòria etìope de Adua in su 1896. Sa vitòria de s'Etiòpia fiat istada siat militare siat polìtica e diplomàtica sende chi li aiat afiantzadu s'indipendèntzia e su reconnoschimentu internatzionale. S'Etiòpia e s'Itàlia perteniant a sa Sotziedade de sas Natziones, chi teniat sa tarea de prevènnere sas gherras peri su printzìpiu de seguresa colletiva.
S'acontessida de custa gherra aiat tentu cussighèntzia in su retiru de s'Itàlia dae sa Sotziedade de sas natziones e de l'acostare a sa Germània nazista. Parallelamente sa Sotziedade de sas Natziones aiat ammostadu de no èssere capatza de cumprire sas tareas suas e aiat balangiadu iscrètia internatzionale, in s'èspuru de sa segunda gherra mundiale. Mancari sos italianos teniant superioridade tecnològica e aiat impitadu armas chìmicas, una resistèntzia armada a s'ocupatzione italiana no fiat mai totalmente annichilada e aiat sighidu a durare fintzas a su 5 de maju de su 1941, die de sa liberatzione de Addis Abeba, ghiada dae su norte de su paisu dae sas tropas britànnica impare a sa prima divisione frantzesa lìbera e fintzas de sas tropas belgas in su sud de su paisu.


text:
Mac OS X
Mac OS X (ki si narat Mac Ou Es Ten) est su sistema obrativu bendidu dae sa Apple Inc. po is computers suus etotu. Mac OS X bennet a pustis de s'originali Mac OS, ma sa diferentzia de cussu, est ki tennet unu coru UNIX (BSD)i una tecnologia adelantàda dae sa NeXT dae is annus 80 fintzas a su 1996, s'annu ki sa Apple Inc. at comporau sa NeXT. Sa primu versioni de Mac OS X fiat bessia in su 1999. Criau a cumentzu pro s'arkitetura PowerPC, in su 2005 su sistema est istau portau a is processoris Intel. Sa tenta est sa de criai unu sistema modernu, cun d-una bella cara grafiga i simpli meda de oberai, istudiau pro su multimedia.
Carateristicas[modìfica | modìfica su còdighe de orìgine]
Sas carateristicas de Mac OS X variant a segunda de sa bersione impleàda. Una de sas carateristicas comuna a totas sas bersiones est sa cara grafiga "Aqua GUI" ki tennet funtziones comente s'Anti-Aliasing, unu motori grafigu OpenGL (nomenau Quartz) et unu sistema de output de s'imagine ke PDF. Una de is carateristicas prus famadas est su Dock, una barra transparenti in sa parti 'e basciu de su Desktop ki cuntennit iconas amostadas peri efetus grafigus.